“Оҳангаронцемент” ҳавога цемент пуркамоқда. Экология қўмитасининг “қўли боғланган” – КУН УЗ\nГлавная / Жамият / “Оҳангаронцемент” ҳавога цемент пуркамоқда. Экология қўмитасининг “қўли боғланган”\nAnonymous 08.12.2018\tЖамият Comments Off on “Оҳангаронцемент” ҳавога цемент пуркамоқда. Экология қўмитасининг “қўли боғланган” 49 Показы\nЭкология қўмитаси мулозими¸ “Оҳангаронцемент” ҳавога чиқараëтган цемент кули ва кукунларнинг нормадан бир неча баравар баланд эканини эътироф қилди.\n150 мингга яқин аҳоли яшовчи Тошкентнинг иккинчи йирик тумани Оҳангарондаги цемент заводи¸ оддий аҳоли вакилларининг Озодликка билдиришича¸ атроф-муҳитга турли заҳарли чиқиндилар ва ҳатто цемент пуркашда давом этмоқда.\nИнсонлар саломатлиги¸ атроф-муҳитга муттасил зиëн етказаëтган бу корхонанинг экологик талабларга жавоб бермаслиги ҳақида Президент портали¸ Бош прокуратурага қилинган шикоятлар¸ оҳангаронликларга кўра¸ натижасиз қолган.\nЎзбекистон Республикаси Давлат экология қўмитасининг Озодлик суҳбатлашган мутахассиси бундай чорасизликни Шавкат Мирзиëевнинг 2016 йил 5 октябрь куни имзолаган 4848-сонли қарори билан изоҳлади.\n“Оҳангаронцемент”нинг асосий мулкдори – Россиянинг Евроцемент груп компанияси матбуот хизмати Озодликнинг оҳангаронликлар ва мутахассислар эътирозига нисбатан саволига ҳозирча жавоб бермади.\nЦемент чангига бурканган Оҳангарон\n“Сўнгги пайтларда Оҳангарон шаҳридаги “Оҳангаронцемент” АЖ заводидан чиқаëтган ишлаб чиқариш отходи миқдори сезиларли даражада кўпайган. Бу эса ўз навбатида инсон соғлиғи учун жиддий хавф туғдирмоқда.\nЗаводнинг 86% акцияси россияликларда¸ қолгани эса Ўзбекистон томонда. Демак қаймоғини улар олиб кетади¸ зарарини кўрадиган эса бу ердаги аҳоли. Катталар майлику-я, ўсиб келаётган ëш авлодга қанақа таъсир кўрсатади?!”¸ деб мурожаат қилди 6 декабрь куни Оҳангаронда яшовчилардан бири.\nБу суҳбатдошга кўра¸ кун давомида ҳар хил юмуш билан кўпинча заводнинг атроф-муҳитга чиқараëтган газ ва чанггига эътибор бермаган оҳангаронликлар¸ ҳар тонгда бу жараëннинг муттасил бораëтганининг исбот-далилига кўз юма олмайди.\n“Эрталаб турсак¸ ҳамма жойда қалин цемент ва чанг турган бўлади. Машиналарнинг ойналари¸ капотлари устида йиғиб олса бўладиган даражада цементли чанг бўлади”¸ деган оҳангаронлик суҳбатдош¸ ўз машинаси устидаги оппоқ чанг қатлами ва “Оҳангаронцемент” ҳавога пуркаб турган тутун суратини гапига илова қилди.\nОҳангаронликларга кўра¸ бутун шаҳар ҳар куни ана шундай цемент чангига бурканиб яшамоқда.\nЗаводлар ҳавога чиқараëтган зарарли ташламаларни назорат қиладиган борми?\nЎзбекистон Республикасининг “Экологик экспертиза тўғрисида” 2000 йили қабул қилинган қонунига мувофиқ¸ “Давлат экологик экспертизаси соҳасидаги махсус ваколатли давлат органи Ўзбекистон Республикаси Экология ва атроф-муҳитни муҳофаза қилиш давлат қўмитаси ҳисобланади”.\nАммо 7 декабрь куни Озодлик гаплашган мазкур қўмита мутахассиси¸ Шавкат Мирзиëевнинг 2016 йил 5 октябрида имзолаган “Тадбиркорлик фаолиятининг жадал ривожланишини таъминлашга¸ хусусий мулкни ҳар томонлама ҳимоя қилишга ва ишбилармонлик муҳитини сифат жиҳатидан яшхилашга доир қўшимча чора-тадбирлар тўғрисида”ги 4848-сонли фармони қўмитанинг бу назорат фаолиятини фалаж қилиб қўйганини айтади.\n“Нафақат Экология қўмитаси¸ кейинги икки йил ичида ҳатто прокуратура ҳам “Оҳангаронцемент”ни текшира олмаяпти. Президент ҳар қандай текширишни бутунлай тўхтатган 4848-сонли фармони билан. “Оҳангаронцемент” устидан шикоятлар бизда ҳам порталда ҳам¸ прокуратурада ҳам қалашиб ëтипти¸ лекин ҳеч нарса қилолмаймиз. Гидромет анализлари ҳавога чиқарилаëтган зарарли ташламаларнинг нормадан камида 3-4 баробар кўплигини кўрсатиб турипти¸ лекин уларга огоҳлантириш мактуби юборишдан бошқа қўлимиздан ҳеч нарса келмайди”¸ – деди Давлат экология қўмитаси мутахассиси.\n“Ҳатто текшириб¸ завод фаолиятининг экологик стандартларга мос эмаслигини аниқлаганимизда ҳам¸ қонунга кўра¸ улардан нормадан ортиқ зарарли газ учун компенсация тўлашни талаб қила оламиз¸ холос. Бу компенсация давлат бюджетига ўтади. Аммо аҳоли вазият қурбони бўлиб қолаверади”¸ – деб қўшимча қилади исми очиқланмаëтган бу мулозим.\n“Оҳангаронцемент” АЖдаги вазиятдан бевосита хабардор маҳаллий мутахассис¸ 50-60 йилларда қурилган қувур ва турбиналар эскириб¸ талабга жавоб бермайдиган ҳолга тушгани¸ айни пайтда¸ уларни ўчириш ҳақида гап ҳам бўлиши мумкин эмаслигини айтади.\n“Оҳангаронцемент”нинг цемент чангини¸ кул қурумини ушлаб қоладиган фильтрлари эскириб¸ ишдан чиқиб бўлган. Биттасини ремонт қилди¸ барибир талабга жавоб бермайди. “Евроцемент груп“ “Ўзқурилишматериаллари“ билан бирга завод территориясида қўшимча корхона қураяпти ҳозир. Замонавий экологик талабларга жавоб бериши керак бўлган янгиси ишга туширилганидан кейин булар ҳозир ишлаб турган эски заводни тўхтатиши мумкин. Унгача аҳвол шунақа давом этаверади¸ чунки президент заводни ўчиришга рухсат бермайди”¸ деди Озодлик гаплашган оҳангаронлик мутахассис.\nЖорий йил 19 октябрь куни Оҳангарон шаҳрида Ўзбекистон-Россия ҳамкорлигида яна бир қўшма корхона ташкил этилиши ҳақида хабар қилган маҳаллий агентликлар¸ қиймати 160 миллион долларлик бу лойиҳанинг 20 ой давомида (2021 йил ўрталаригача – таҳр.) ишга туширилиши ҳақида ëзди.\nЦемент чанги ва саломатлик\nОзодлик гаплашган оҳангаронлик врачлардан бири¸ “Оҳангаронцемент” заводининг одамлар саломатлигига етказаëтган зарарини “авлодларга чўзиладиган эпидемия” деб атади.\n“Бу оммавий заҳарланиш каби шов-шувли жараëн эмас. Яъни ҳавога цемент чанги чиқиши оқибатида юзлаб одам бирданига госпитализация бўлмайди. Ҳар куни таркибида цемент ва бошқа заҳарли элементлар бўлган ҳаводан нафас олиш аҳоли орасида силикоз касали кенг тарқашига сабаб бўлади. Саноат аэрозоллари ва чанглар келтириб чиқарадиган касалликлардан бўлган силикоз асосан кончи-кўмирчиларнинг касб касаллиги ҳисобланади. Лекин “Оҳангаронцемент” яқинида яшовчилар орасида ҳам шу касаллик кўп тарқалган. Бунинг аниқ статистикаси Тошкентдаги илмий-тадқиқот институтида бўлиши керак”¸ деган маҳаллий врач ўзида оҳангаронликлар орасида силикознинг қанчалик кенг тарқалганини кўрсатувчи аниқ рақамлар йўқлигини билдирди.\nСовет иттифоқи даврида қурилган Оҳангарондаги цемент заводининг 86 фоиз акцияси 2006 йили Россиянинг Евроцемент груп холдинггига сотилди.\nРасмий сайтида ëзилишича “Оҳангаронцемент” АЖ Ўзбекистондаги иккинчи энг йирик цемент заводи ҳисобланади ва унинг лойиҳавий қуввати йилига 2 180 000 тоннани ташкил этади.7 декабрь куни Озодлик “Оҳангаронцемент”нинг асосий мулкдори Евроцемент групнинг Москвадаги бош офиси билан боғланиб¸ оҳангаронликлар шикояти ва мутахассислар тилга олган маълумотларга муносабат билдиришни сўради.\nБу масала атрофлича ўрганилиб¸ албатта¸ жавоб берилишини билдирган ҳолдинг матбуот хизматидан¸ 7 декабрь куни жавоб бўлмади.\nПред. Эронда худкуш ҳужум оқибатида икки полициячи ҳалок бўлди\nСледующая “Осиё айиғи”га кимлар ҳужум қилгани аниқлангани хабар қилинди


Журнал "Экономический Вестник Узбекистана" » (O´zbek) Экологияни назарда тутган ҳолда ишлаб чиқариш суръатларини оширамиз\nГлавная | Архив номеров | (O´zbek) Экологияни назарда тутган ҳолда ишлаб чиқариш суръатларини оширамиз\n(O´zbek) Экологияни назарда тутган ҳолда ишлаб чиқариш суръатларини оширамиз\nМамлакатимиз ва бутун Марказий Осиёдаги биринчи азот заводи ҳисобланган «MAXAM-CHIRCHIQ» акциядорлик жамиятининг тарихи 1932 йилдан бошланган. Корхона 1940 йилда ишга туширилган бўлиб, у дастлаб Чирчиқ электр кимё комбинати, деб номланар эди. Ўша вақтда завод Чирчиқ шаҳри шаҳарсозлигининг вужудга келиши ва ривожланишида асосий ролни ўйнади.\nБугунги кунда «MAXAM-CHIRCHIQ» АЖ Ўзбекистонда минерал ўғитлар ва бошқа кимёвий маҳсулотлар ишлаб чиқарувчи энг йирик корхона саналади. Ўтган давр мобайнида корхонанинг аъло даражадаги ишчанлик обрўси шаклланди, шу билан бирга унинг ишончлилиги ортди, ишлаб чиқарилаётган маҳсулотнинг юқори сифатлилиги жиҳатидан маҳаллий ҳамда хорижий шериклар ва истеъмолчилар орасида ҳурмат қозонди.\n«MAXAM-CHIRCHIQ» АЖ бошқаруви раиси Ҳотам Анварович САЙДАҲМЕДОВ корхонанинг кейинги ривожланиш истиқболлари ҳамда олдинда турган вазифалар ҳақида «ЎзИА» мухбирига сўзлаб берди.\n– 2007 йилда Испаниянинг Maxam Corp S.A.U. компанияси корхона акцияларининг 49 фоизини сотиб олиши муносабати билан корхона «MAXAM-CHIRCHIQ» АЖ деб қайта номланганлиги маълум. Испаниялик инвесторлар корхонага келган вақтдан бошлаб унинг номидан ташқари яна нималар ўзгарди?\n– Ишлаб чиқаришнинг барқарорлиги, маҳсулотнинг юқори сифати ва истеъмолчилар олдидаги мажбуриятларини ўз вақтида бажариш бу – ҳамиша корхонамизнинг иш услубини белгилаб берган асосий принциплар саналади. Ҳозирги кунда корхонада ишлаб чиқаришда жаҳон стандартларига мос келадиган, Ўзбекистонда ҳам, чет элда ҳам барқарор талабга эга бўлган сифатли маҳсулот тайёрлаш имконини берувчи замонавий технологиялар қўлланилмоқда. Заводимизнинг устав фондидаги улуши Maxam корпорацияси томонидан сотиб олинганидан кейин мавжуд ишлаб чиқаришларни реконструкция ва модернизация қилиш ҳамда қўшимча инвестиция маблағларини жалб этган ҳолда янги ишлаб чиқариш жараёнини барпо этиш борасида бир қатор ишлар қилинди. 2013 йилда карбамид ишлаб чиқаришнинг реконструкция қилиниши, 2014 йилда Кичик зичликдаги аммоний нитрати қурилиши, АК-72 ва АК-72М азот кислотаси ишлаб чиқаришнинг модернизация қилиниши ва техник қайта жиҳозланиши, 2015 йилда минерал ўғитлар ишлаб чиқаришнинг барқарорлигини таъминлаш учун хомашё ишлаб чиқаришнинг реконструкция ва модернизация қилиниши шулар жумласига киради. Амалга оширилган ишлардан кўзланган мақсад мавжуд ишлаб чиқаришлар қувватини ошириш ва барқарорлаштиришдан иборат эди.\nБундан ташқари корхонада корпоратив бошқарув тизими амалга оширилмоқда.\n– Бозор иқтисодиёти шароитида сифат – бу ҳар қандай компания фаолиятининг асосий устуворлиги ҳисобланади. Заводда ишлаб чиқарилаётган маҳсулотнинг ўзига хос хусусиятлари ва уларнинг рақобат жиҳатдан устунликлари нималардан иборат? Ниманинг ҳисобидан юксак сифат кўрсаткичларига эришилмоқда?\n– Шуни эътироф этиш керакки, корхонада ишлаб чиқарилаётган маҳсулотнинг сифати – бозор шароитида фаолият юритишнинг муҳим омили ҳисобланади. Чунки нафақат бозор сегментларининг кенгайишини ва рақобатбардошликнинг ошишини таъминлайди, балки корхонанинг янада ривожланишига ва фойданинг ошишига хизмат қилади. Корхонамиз минерал ўғитлар ва кимёвий маҳсулотлар ишлаб чиқаришга ихтисослашган бўлиб, бу борада сифат жуда муҳим. Ташкилот менежмент тизимининг мақсади истеъмолчиларнинг юқори талабларини қондиришдан иборат.\n«MAXAM-CHIRCHIQ» АЖ фаолиятининг асосини комплекс ёндашув – стратегия ва бизнес-режани шакллантиришдан тортиб то якуний натижа – юқори сифатли маҳсулот ишлаб чиқаришгача бўлган ишларнинг тўлиқ циклини бажариш ташкил этади. Бунга келиб тушадиган хомашё ва материалларнинг кириш назорати ҳамда маҳсулот сифатини синовдан ўтказиш, шунингдек, ўлчашни амалга ошириш имконини берувчи энг замонавий асбоб-ускуналар билан жиҳозланган ўз лабораториясининг мавжудлиги ёрдам бермоқда. Жараёнларнинг самарадорлигини ва белгиланган мезонларга мос келишини – маҳсулот ҳаётий циклининг барча босқичларида ISO 9001; ISO 14001; ISO 50001 и OHSAS 18001 халқаро стандартларига мос келишини баҳолаш учун жараёнларнинг таҳлили, мониторинги ва назорат қилиш мунтазам амалга ошириб турилади.\n– Айтингчи, корхона учун халқаро сертификатлашнинг устунликлари нималардан иборат?\n– Менежмент тизимини сертификатлаш корхона учун муҳим қадам бўлди. Заводда биринчидан, ижро интизоми яхшиланди, бу нохуш ҳолатлар ва бузилишлар юзага келишининг олдини олишга ёрдам беради. Иккинчидан, ишлаб чиқаришнинг хавфли участкаларини назорат қилиш ва ишлаб чиқариш фаолияти жараёнида юзага келадиган таваккалчиликларни бошқариш кучайди, демак, минтақадаги экологик вазият ҳам яхшиланди. Учинчидан, бу корхонанинг рақобат жиҳатдан устунликлари, инвестициявий жозибадорлиги, шу жумладан тендерларда иштирок этишда, бизнеснинг бевосита ва билвосита харажатлари, хусусан, йўқотишларни компенсациялаш учун харажатларнинг камайиши, ички бозорнинг кенгайиши ва экспорт имкониятларининг ортишида ҳам кўзга ташланди.\nПировардида, менежмент тизими корхонани бошқаришнинг ходимлар ишлаб чиқарилаётган маҳсулот ва кўрсатилаётган хизматлар сифатининг ошишидан ёки унинг эришилган даражада сақлаб турилишидан манфаатдор бўладиган механизмини яратади.\n– Ҳозир жаҳонда ишлаб чиқаришнинг экологик хавфсизлиги масаласи ўта долзарб бўлиб турибди. Айтингчи, бугунги кунда айнан сизнинг корхонангизда атмосферани, атроф-муҳитни ифлослантиришга қарши курашиш борасидаги ишлар қай даражада амалга оширилмоқда?\n– «MAXAM-CHIRCHIQ» АЖда экологик хавфсизликни таъминлаш учун табиатни муҳофаза қилиш бўйича учта асосий йўналишни ўз ичига олувчи комплекс иш тизими ишлаб чиқилиб, фаол қўлланилмоқда. Булар:\n● мунтазам жорий иш (кузатиш, назорат, тезкор чоралар кўриш, ҳисоб юритиш, ҳисоботлар ва ҳоказо);\n● ташкилий иш (нормативларни ишлаб чиқиш ва тасдиқлаш, экологик ўқитиш ва тарғибот);\n● истиқболли йўналишлар (чиқиндилар, ташламаларни камайтириш юзасидан қарорлар қабул қилиш, янги лойиҳаларни ишлаб чиқиш босқичида қарорлар қабул қилиш ва бошқалардан иборат).\nҲар куни корхонада санитария лабораторияси томонидан қуйидаги йўналишлар бўйича таҳлилий назорат ва доимий мониторинг ўтказиб турилади: иш зонасининг ҳаво муҳити; санитария-иҳота зонасининг атмосфера ҳавоси; корхоналар манбаларидан газ чиқиндилари, корхоналарнинг оқова сувлари, корхона томонидан оқова сувлар чиқариб юборилгунга қадар ва ундан кейин сув объектларининг сифат таркиби; сизот сувлар (кузатув қудуқлари тармоқлари мавжуд).\nКорхонада нормал экологик вазиятни сақлаб туриш мақсадида ҳар йили атмосфера ва сув объектларига ифлослантирувчи моддаларни чиқариш (ташлаш)ни камайтириш, ишлаб чиқаришнинг қаттиқ чиқиндиларини жойлаштириш бўйича табиатни муҳофаза қилиш тадбирларининг режалари ишлаб чиқилиб, бажарилади. «MAXAM-CHIRCHIQ» АЖ ишлаб чиқариш цехлари ва бўлинмаларининг атроф-муҳитга таъсирини камайтириш учун 2018 йилда 307,3 миллион сўм ва 76 минг АҚШ доллари қийматидаги тадбирлар бажарилди.\nЎтган йили Ўзбекистон Республикаси Экология ва атроф-муҳитни муҳофаза қилиш давлат қўмитаси томонидан олтингугурт кислотаси ишлаб чиқаришининг ванадийли катализаторини ишлаб чиқариш бўйича тажриба-саноат қурилмасининг атроф-муҳитга таъсири тўғрисидаги баёнот лойиҳаси, мавжуд турар-жой комплексларини мукаммал таъмирлашнинг атроф-муҳитга таъсири тўғрисидаги баёнот лойиҳаси, азот кислотаси ишлаб чиқариш бўйича АК-72М агрегатини реконструкция ва модернизация қилишнинг табиатга (атроф-муҳитга) таъсири тўғрисидаги баёнот лойиҳаси ишлаб чиқилиб, тасдиқланди. Техник сув аммиаки, суюқ техник аммиак, концентрациялашган азот кислотаси, «КАС» суюқ азот ўғити, универсал тўйинтириш эритмалари ишлаб чиқариш технологик жараёнлари учун экологик сертификатлар олинди.\nЖорий йилда атроф-муҳитни муҳофаза қилиш ва табиий ресурслардан оқилона фойдаланиш бўйича 597,2 миллион сўм умумий қийматдаги 19 та тадбирни амалга ошириш режалаштирилган. 2019 йилнинг 1-чорагида ташламаларнинг йўл қўйиладиган чекланган миқдори (ТЧМ) нормативларини қўллаб-қувватлаш ва атроф-муҳит ҳолатини яхшилаш учун корхонада 48,1 млн сўмдан ортиқ қийматдаги тадбирлар бажарилди.\n2019 йилнинг 1-чораги якунларига кўра «MAXAM-CHIRCHIQ» АЖ ташламаларининг манбалари томонидан атмосферага 508,43 тонна ифлослантирувчи моддалар чиқарилди, бу йил чораги учун белгиланган ТЧМ нормативидан 1271 тоннага кам. Ўзбекистон Республикасининг «Табиатни муҳофаза қилиш тўғрисида» ва «Чиқиндилар тўғрисида»ги қонунлари талабларига мувофиқ чиқиндиларнинг қуйидаги турларига экологик сертификатлар олинди: ишлатилган катализаторлар, ишлатилган мой, ишлатилган автошиналар, металл парчалари, моноэтаноламин тозалаш куб қолдиқлари ва бошқалар.\n– «MAXAM-CHIRCHIQ» АЖ таркибида Ўзбекистон ҳудудидаги ягона катализаторли ишлаб чиқариш цехи фаолият кўрсатиб турибди. Ушбу ишлаб чиқариш цехи жарёни ҳақида сўзлаб берсангиз. Ишлаб чиқарилаётган маҳсулотга бўлган талаб қанча?\n– «MAXAM-CHIRCHIQ» АЖнинг катализатор цехи 1949 йилда фойдаланишга топширилган. Ўшанда собиқ иттифоқда биринчи марта кислороддан водородни юпқа тозлаш ва азот алмашинуви учун никель-хром катализаторини ишлаб чиқариш бошланган эди. Никель-хром катализаторини ишлаб чиқариш услуби ҳозирги вақтда МДҲнинг бошқа заводларида ҳам қўлланилмоқда. Фаолият йиллари мобайнида ушбу цехда катализаторларнинг 15 дан ортиқ қуйидаги турлари ишлаб чиқарилди, жумладан, ОХК-2Э углерод оксидининг ўртача ҳароратли катализатори, ЧПС-03, АНМ, ЧКР-03, ЧКГ, НТК-4у, ТО-2, СА-С, СА-СВ, ГИАП-8, ГИАП-14 олтингугуртли бирикмаларни ютувчи моддалар. Шу билан бирга катализаторлар ажойиб фойдаланиш хусусиятларини кўрсатмоқда. Масалан, ЧПС-03 юткичи «MAXAM-CHIRCHIQ» АЖ ва «Farg‘onaazot» АЖда 2011 йилдан буён АМ-76 да фойдаланилмоқда.\nИшлаб чиқарилаётган катализаторларнинг сифати кўп йиллик синовлар ҳамда республикамиз ва хорижий кимёвий саноат корхоналарида фойдаланиш орқали тасдиқланган. Солиштирма юзаси ва таркибидаги хомашё миқдори бўйича хорижий аналоглардан устун туради. Катализаторларни ишлаб чиқариш технологиялари Ўзбекистон Республикасининг патентлари билан ҳимояланиб, Ўзбекистон Республикасининг Давлат мукофотига сазовор бўлган.\nҲар йили биз ишлаб чиқариш суръатлари ҳамда экспорт улушини ошириб бораяпмиз. Асосий катализаторлардан ташқари цехда Ўзбекистон Республикаси Фанлар академиясининг Полимерлар физикаси ва кимёси институти мутахассислари билан ҳамкорликда ишлаб чиқилган тажриба катализаторлари чекланган партияларда ишлаб чиқилади. Яқин вақт ичида катализатор цехи ускуналари негизида ванадийли катализаторларини ишлаб чиқариш режалаштирилган бўлиб, унинг ишлаб чиқариш қуввати Ўзбекистон кимё саноатининг эҳтиёжларини тўлиқ қоплаши ва импортнинг ўрнини босиши мумкин.\n– Сўнгги йилларда корхона ўз ишлаб чиқариши ҳажмини фаол тарзда оширмоқда. Бугунги кунда маҳсулотларингиз қайси мамлакатларга экспорт қилинмоқда?\n– Ўзбекистон Республикаси Президентининг 2017 йил 29 августдаги ПҚ-3246-сонли «Кимё саноати ташкилотларининг экспорт-импорт фаолиятини такомиллаштириш чора-тадбирлари тўғрисида»ги қарорига мувофиқ корхонамизда ишлаб чиқариладиган тайёр маҳсулотлар «Ўзкимёимпэкс» МЧЖ ташқи савдо компанияси ҳамда Maxam Corp корпорацияси, CR Capital Resources компанияси ва «Максам-Қозоғистон» МЧШнинг аффилланган шахслари орқали экспортга сотилади. Бугунги кунда тайёр маҳсулотлар Қозоғистон, Тожикистон, Афғонистон, Монголия, Россия, Молдова, Руминия, Болгария ва Корея каби мамлакатларга экспорт қилинмоқда.\n– Экспертларнинг ишонтиришларича, кимё тармоғи кўплаб бошқа бозорлардан фарқли ўлароқ иқтисодий беқарорлик таъсирига унчалик ҳам дучор бўлавермайди. Бундан ташқари кимёвий маҳсулотлар жаҳон нархининг кенг кўламли пасайиши ҳам кузатилмаяпти. Балки айнан шунинг учун мазкур соҳа инвестициялар учун энг жозибадор соҳалардан бири бўлиб қолаётгандир. Корхона ҳозир қандай инвестиция лойиҳаларини амалга оширмоқда ёки амалга оширишни режалаштирган? Инвестициялар аниқ нималарга йўналтирилмоқда?\n– Охирги 10 йил мобайнида инвестиция дастурига мувофиқ корхонада ишлаб чиқарилаётган маҳсулот ҳажмини ошириш, унинг таннархини пасайтириш, энергия ресурслари сарфини камайтириш, экологик вазиятни яхшилаш ҳамда фаолият кўрсатиб турган ишлаб чиқаришларнинг ишлашини барқарорлаштиришга йўналтирилган бир қатор лойиҳалар амалга оширилди. Чунончи, Ўзбекистон Республикаси Президентининг 2007 йил 27 июлдаги ПҚ-677-сонли қарорига мувофиқ «Аммиак-76» аммиакининг йирик тоннали агрегатини реконструкция қилиш ва модернизациялаш» инвестиция лойиҳаси амалга оширилди. Бу агрегатнинг ишлаб чиқариш қувватини ошириш, энергия истеъмолини камайтириш ҳамда атмосфера ва сув ҳавзаларига ифлослантирувчи моддаларни чиқариш (ташлаш)ни камайтириш имконини берди.\nЎзбекистон Республикаси Президентининг 2012 йил 12 мартдаги ПҚ-1072-сонли қарорига мувофиқ корхонада иккита инвестиция лойиҳаси тугатилди. 2011–2012 йилларда карбамид ишлаб чиқаришни модернизация қилиш ва техник қайта жиҳозлаш ҳисобидан йиллик ишлаб чиқариш қуввати оширилди, бу мамлакатимизнинг ички эҳтиёжини қондириш, корхонанинг экспорт салоҳиятини ошириш ҳамда карбамид ишлаб чиқариш учун хомашё ва энергия ресурсларининг сарфи нормаларини камайтириш имконини берди. 2012 йилда корхонада экспортга йўналтирилган маҳсулот – асосан тоғ-қазиб чиқариш корхонлари томонидан қўлланиладиган паст зичликдаги аммоний нитрат ишлаб чиқариш бўйича янги қурилманинг қурилиш ишлари ниҳоясига етказилди.\nЎзбекистон Республикаси Президентининг 2011 йил 4 октябрдаги ПҚ-1623-сонли қарорини бажариш мақсадида «Минерал ўғитлар ишлаб чиқаришнинг барқарор ишлашини таъминлаш учун хомашё ишлаб чиқаришларни реконструкция қилиш ва модернизациялаш» лойиҳасининг амалга оширилиши ҳисобидан олтингугурт кислотаси ишлаб чиқариш ҳажми бир йилда 140 минг тоннадан 165 минг тоннагача оширилиб, хомашё истеъмоли сарфининг нормалари камайтирилди, шунингдек, аммиак ишлаб чиқариш цехида табиий газ сарфи ҳам камайтирилди. 2016 йилда яна бир энергиявий самарали лойиҳанинг амалга оширилиши ниҳоясига етказилди. У табиий газга бўлган йиллик эҳтиёжни 3,9 млн. м3га камайтириш ҳамда атмосферага зарарли моддаларни ялпи чиқариш (ташлаш)ни камайтириш имконини берди.\nҲозирги вақтда Ўзбекистон Республикаси Президентининг 2016 йил 22 декабрдаги ПҚ-2692-сонли қарорига мувофиқ «БНГ-172 (газларни қиздириш блоги) технологиясидан чиқариб ташлаган ҳолда ишланган газларни қиздириш усулини модернизация қилиш, АК-72М ««MAXAM-CHIRCHIQ» АЖда концентрациялашмаган азот кислотасини ишлаб чиқариш» лойиҳасини амалга ошириш ишлари олиб борилмоқда. Унинг тахминий қиймати 10 миллион АҚШ долларини ташкил қилади. Лойиҳани Халқаро тикланиш ва тараққиёт банкининг кредит маблағларини қисман жалб қилиш йўли билан амалга ошириш режалаштирилган. Лойиҳани амалга ошириш муддати 2019–2020 йилларга мўлжалланган.\n– Фан ва техника ютуқларини кенг қўллаган ҳолда иқтисодиётнинг барча тармоқлари, ижтимоий ва бошқа соҳаларга замонавий инновацион технологияларни жорий этиш мамлакатимизни жадал ривожлантиришнинг муҳим шарти ҳисобланади. Бугунги кунда корхонангизнинг фан билан ўзаро ҳамкорлиги қай даражада?\n– «MAXAM-CHIRCHIQ» АЖнинг фан билан ўзаро ҳамкорлиги корхонани ривожлантиришнинг асосий бўғини ҳисобланади. Бугунги кунда республикамизнинг етакчи институтлари, корхоналари ва илмий-тадқиқот муассасалари: Тошкент кимё-технология институти, ЎзР ФА Полимерлар кимёси ва физикаси институти, Умумий ва ноорганик кимё институти, ЎзР ФА «Физика-Қуёш» ИИЧБ материалшунослик институти, ЎзР ФА Ўсимлик моддалари кимёси институти, «Хоразм антикорр инвест» ИЧК, Автомобиль йўллари ИТИ, «Магистр» ИИЧБ, Мирзо Улуғбек номидаги Ўзбекистон миллий университети билан ҳамкорлик қилмоқдамиз.\nМасалан, маҳсулотнинг янги турларини ишлаб чиқиш ва жорий этиш ўз саъй-ҳаракатларимиз билан ҳамда олий таълим муассасалари ва илмий ташкилотлар мутахассисларини жалб қилган ҳолда амалга оширилмоқда. 2010 йилдан бошлаб фаол цинк оксиди, карбонат аммоний тузлари, КАС (карбамид-аммик аралашмаси) суюқ ўғитлари, ОХК-02 маркали СО углерод оксиди ўрта ҳароратли конверсияси катализатори, АНМ маркали углеводородлардан олтингугуртли бирикмаларни гидролаш катализатори, ЧПС-03 маркали олтингугуртли бирикмаларни ютувчи модда, азот-олтингугуртли гранулланган ўғит, ЧАС-13 маркали аммиак селитраси учун маҳаллий антислеживатель, Novo Flow маркали аммиак селитраси учун антислеживателлар, магний нитрат, калий сульфат, магний сульфат ўғитлар, универсал озиқлантирувчи аралашма (суюқ комплекс ўғитлар), фосфомочевинлар, сульфомочевинлар, модификацияланган пўк селитра, таркибида олтингугурт-магний микроэлементлари мавжуд бўлган карбамид, антинакипин ишлаб чиқариш йўлга қўйилди.\nҲозирги вақтда корхона мутахассислари республикамизнинг етакчи илмий-тадқиқот институтлари ва корхоналари билан бирга импортнинг ўрнини босувчи маҳсулотларнинг қуйидаги янги ва яхшиланган турларини ишлаб чиқаришга жорий этиш бўйича фаол илмий ва техник ишларни олиб бормоқда: олтингугурт кислотаси ишлаб чиқариш учун ванадийли катализаторлар, хелат шаклларидаги микроэлементлар, таркибида хелат шаклларидаги Fe, Cu, Zn микроэлементлари мавжуд бўлган КАС анъанавий минерал ўғитлар, NPKS сувда эрийдиган комплекс ўғитлар, оқ қурум ва бошқалар.\n– Келаси йил «MAXAM-CHIRCHIQ» АЖнинг ташкил этилганига 80 йил тўлади. Бизнеснинг қанақа асосий тамойиллари корхонангизга бугунги кунда ҳам бутун Марказий Осиёдаги етакчи кимёвий корхоналардан бири бўлиб қолиш имконини бермоқда? Корхонангизнинг келгусида қай даражада ривожланиши хусусида ҳам тўхталсингиз.\n– «MAXAM-CHIRCHIQ» АЖ ўз фаолиятида бизнеснинг истеъмолчини ўйлаб, яъни унинг талаб ва эҳтиёжини назарга олиб иш тутиш, ходимларни жалб этиш, жараёнли ва бошқарувга нисбатан систематик ёндашув, шериклар билан ўзаро фойдали муносабатларни доимий равишда такомиллаштириш ва мустаҳкамлаш каби асосий тамойилларига амал қилади.


Британиялик ўз исмини "Беконли қўш чизбургер" деб ўзгартирди\n12:41 / 23.02.2016\nСмит пабдаги ўтиришда дўстлари билан исмлар борасида баҳслашганидан кейин бундай қарорга келган. Мистер Чизбургер, ўша куни керагидан ортиқ спиртли ичимлик истеъмол қилиб юборганини айтмоқда. Эркакнинг айтишича, севимли бургерининг номи унинг миясига ўша онда келган биринчи антиқа ном бўлган.\n33 ёшли британияликнинг айтишича, узоқ сафарларда унинг исми шубҳа уйғотмайди, бироқ Европага сафарларида меҳмонхона ходимлари бу исмни эшитиб, шубҳалана бошлайдилар. Эркак ўзининг ишчи мактубларини B D Cheeseburger деб имзоламоқда.\nТаъкидланишича, Смитнинг дўстлари, ҳамкасблари ва отаси унинг бу қилмишига хайрихоҳлик билан қарашган, бироқ онасининг бундан кўнгли ғаш бўлган. Смитнинг қаллиғи Изабелла ҳам бунга қарши чиқмоқда, чунки ҳеч ким эрининг исми Бекон бўлиши, ўзи эсаЧизбургер фамилиясини олиб юришни истамайди.\nАгар улар орасида тўй бўладиган бўлса, Беконли Қўш Чизбургер ўз исмини яна ўзгартиришни режалаштирмоқда, бироқ қилган ишидан афсусда эмаслигини айтди. Унинг айтишича, бу яхшигина ҳаётий тажриба бўлиб, бундан воқиф бўлган ён-атрофдагиларга хурсандчилик улашади.


Мумие-lik narxi - Toshkent va butun O'zbekiston bo'yicha\nМУМИЕ-LIK КАПСУЛА 200МГ №30\nМумиёни ичга 1 капсуладан 3 марта: эрталаб-оч қоринга, тушликда-овқатдан 1 соат олдин, кечқурун-овқатдан кейин 1-2 соатдан сўнг, уйқудан олдин буюрилади. Капсулаларни сут, асал ёки сув билан қўлланилгани маъқул. Даволаш курси 2 ҳафтани ташкил қилади. Зарур бўлганда 10 кундан кейин даволаш курсини даволовчи шифокорни кузатуви остида қайтариш мумкин. Касалликни характери ва оғирлигига кўра 1-5 курслар (синишларда ва остеомиелитларда камида 2 курс) буюрилади.\nПрепаратни шахсий ўзлаштираолмаслик, яққол нафас ёки юрак етишмовчиликда. Мумиё капсулаларини жуда юқори артериал қон босимида, турли яққол қон кетиш даврида, гемофилияда, ҳомиладорлик даврида ва эмизикли аёлларда, 12 ёшгача бўлган болаларга тавсия қилинмайди.\nГипертония, гемофилияда эҳтиёткорлик билан қўллаш керак. Даволаш вақтида алкоголли ичимликларни истеъмол қилиш тавсия қилинмайди. Препаратни қабул қилиш вақтида эмизишни тўхтатиш лозим. Препаратни болалар ололмайдиган жойда сақлансин ва уни яроқлилик муддати ўтгач ишлатилмасин.\nМумиё табиий биостимулятор сифатида шарқ табобатида уч мингдан кўпроқ йилдан бери маълум. Мумиё келиб чиқиши табиий бўлган маҳсулот ҳисобланади ва биоорганик минерал бирикмалардан микро- ва макроэлементлардан, аминокислоталардан В ва Р гуруҳи витаминлардан, стероидлардан, полифенол бирикмалардан ташкил топган. Мумиё фаол биостимулятор сифатида регенератор хусусиятларга эга, айниқса суяк тўқимасига нисбатан, синишларда суяк тўқимасини битишини, эски жароҳатларда ва остеомиелитда суяк тўқимасини ўсишини тезлаштиради. У шунингдек яллиғланишга қарши, антисептик, иммунитетни рағбатлантирувчи, умумий мустаҳкамловчи ва тонусни оширувчи таъсирларга эга.\nМумиё айниқса, секин консолидацияланиш билан кечадиган суяк синишларда, остеомиелитларда, сурункали бронхитларда (шу жумладан обструктив), меъда ва ўн икки бармоқли ичакни яра касаллигида регенерацияни тезлаштириш учун қўлланади. Мумиё капсулаларини шунингдек организмни бактериал инфекциялардан ва ташқи муҳитни бошқа омилларидан химоялаш мақсадида, умумий мустаҳкамловчи ва тонусни оширувчи восита сифатида ҳам қўлланади.


Банк карточкалари берилмоқда\n100 минг тенгени олиш учун Арис фуқароларига банк карточкалари тарқатилмоқда. Рўйхатда турганларга, яъни 55 мингдан зиёд арислик 12 августдан бошлаб, маблағга эга бўлишади.\nБугунги кунда иккита аҳоли манзили ҳамда Арис шаҳридаги 17та мавзеда банк карточкалари тарқатилмоқда. Қизилўрда, Жамбил ҳамда Шимкент шаҳридан “Халқ банки”нинг 120 нафар ходими Арисга келиб ишлаяпти. Туркистон вилояти ҳокимининг ўринбосари Жўлдимурат Аманбаев пул олиш тартибини тушунтирди.\n– Шу вақтгача 33 мингта карточка тайёрланди. Элимиз мустақилликка эришгандан буён айнан шундай, бир ойда шунча ҳужжат расмийлаштирилиб, 33 минг карточка ишлаб чиқарилмаган эди. Ҳозирги кунда тайёрлари эгаларига берилмоқда. Аммо уларга ҳозирча пул солингани йўқ. Яъни, 100 минг тенгени 12 августдан бошлаб олишади. Энг муҳими, карточкаларни вақтида тарқатиб бериш. Энг кўпи 9-мавзеда – 3771та ҳужжат тўпланган. Шаҳарни кўча-кўчаларга бўлдик, – деди Ж. Аманбаев.\nЭлни сабрга чақирган масъул раҳбарлар, фуқароларни хавотирга солган саволларга жавоб берадиган, махсус комиссия иш олиб бораётганини маълум қилди. Рўйхатга кирмай қолган ўқувчилар, мактаблар орқали аниқланаётгани ҳам айтилди.\nТаъкидлаш жоизки, банкка ўтказилган пулни республика миқёсидаги “Халқ банки”нинг барча банкоматларидан олиш мумкин. Маблағнинг тушган ёки тушмаганини аниқлаш учун, карточкани банкоматга 3 мартадан ортиқ солиш мумкин эмас. Сабаби, 3 мартадан ортиқ фойдалансангиз, банк комиссия тўловини ушлаб қолади. Шунингдек, суд қарори билан қарзлари бўлган фуқароларга тўлов карточкалари очилмайди. Бундай ҳолатда ишончли вакилга нотариал ишонч қоғози расмийлаштирилиб, пулни ана шу вакил олиши мумкин. Уйларида бўлмаган фуқаролар эса карточкаларини 2019 йил 15 августдан бошлаб, Арис шаҳар “Халқ банки” филиалларидан олишлари мумкин. Карточкага тушган маблағдан банкнинг комиссия тўловлари ушланмайди. Бугунги кунда Арис шаҳрида банкнинг 12та банкомати мавжуд. Яна қўшимча 7-8та банкомат ўрнатилади.\nТуркистон вилояти ҳокимининг матбуот хизмати, 2019-08-06, 04:39 72


ЕОИИга кириш йўлида миллий манфаатларни ҳимоялаш ва хавфсизликни таъминлаш йўллари — Review.uz\nМамлакатимизда очиқ иқтисодиётнинг шаклланиши ва унинг ривожланиш истиқболлари устувор даражада жаҳон ҳўжалиги тизимига кириб боришига боғлиқдир. Ҳозирги даврда Ўзбекистонни мустақил давлат сифатида халқаро иқтисодий ташкилотларда ҳам фаол иштирок этмоқда.\nЎзбекистон ЕОИИга аъзо бўлиши натижасида дунёда майдони бўйича биринчи ўринда, ЯИМ ҳажми бўйича ўнинчи ўринда бўлган иқтисодий маконга чиқиш имкониятига эга бўламиз. Бугунги кунда мазкур ташкилот билан дунёнинг кўплаб мамлакатлари иқтисодий ҳамкорлик қилишга интилмоқдалар. Бунга сабаб ЕОИИ иқтисодий ташкилот мақомига эга бўлиб, унга аъзо мамлакатлар мустақиллигига, суверенитетига ҳеч қандай таъсир этмайди, унда ҳеч қандай сиёсий тавсифдаги форум ва йиғилишлар ўтказилмайди.\nЎзбекистоннинг ЕОИИ га аъзо мамлакатлар билан ташқи савдоси унинг умумий ҳажмининг 70 фоизини ташкил этади. Бу мамлакатларда, айниқса Россия ва Қозоғистон, Қирғизистонда 3 миллиондан зиёд фуқароларимиз меҳнат қилмоқдалар. Шунингдек, мамлакатимизга келаётган туристларнинг 70 фоизини мазкур иттифоқ мамлакатларининг фуқаролари ташкил этади.\nИлм-фан ва таълим соҳасида ўзаро ҳамкорлик давом этмоқда. Жумладан бугунги кунларда Россия Федерациясида 25 мингдан ортиқ, Қозоғистонда 3,7 минг, Қирғизистонда 1,8 минг, Беларусда 200 нафардан ортиқ ёшларимиз таҳсил олмоқдалар. Мамлакатимизда М.В.Ломоносов номидаги Москва давлат университети, В.Г. Плеханов номидаги Россия иқтисодиёт университети, И.М.Губкин номидаги Россия давлат нефть ва газ университети каби бир қанча нуфузли олийгоҳларнинг филиаллари фаолият юритмоқдалар.\nШунингдек, кейинги йилларда республикамиздаги бир неча олийгоҳларда Россия олийгоҳлари билан ҳамкорликда қўшма факультетлар ташкил этилган. Шулардан келиб чиқиб, мазкур иттифоққа аъзо бўлиб кириш Ўзбекистон учун манфаатли ҳисобланади.\nЎзбекистоннинг миллий манфаатлари ва иқтисодий хавфсизлигини таъминлаш асосида Евроосиё иқтисодий иттифоқига аъзо бўлишида қуйидагиларга эришиш мақсадга мувофиқдир:\nЕОИИнинг бошқа аъзолари билан савдо қилишда мумкин қадар қулай режимига эга мамлакат мақомини олиш;\nтариф ва нотариф тўсиқларнинг бекор қилиниши натижасида ташқи бозорга, энг аввало ривожланган мамлакатлар бозорига кириш имкониятларининг кенгайиши (айниқса, қишлоқ хўжалиги маҳсулотлари, тери, тўқимачилик маҳсулотлари, кимё ва саноат маҳсулотларига нисбатан);\nсавдо муносабатларида дискриминацияларга йўл қўймаслик, ўзбек экспортерлари манфаатларини ҳимоя қилиш, бунинг натижасида мамлакат экспорти учун қулай режимнинг барпо бўлишига имкон яратиш;\nхорижий сармоядорларнинг ишончини мустахкамлаш, республика иқтисодиётига хорижий сармояларнинг оқимининг кўпайиши учун қулай ишбилармонлик муҳитини яратиш, халқаро капитал бозорида муносиб ўрин эгаллашга интилиш;\nюкларни ЕОИИга аъзо давлатлар ҳудуди орқали эркин транзит қилиш ҳуқуқидан самарали фойдаланиш;\nстандартлаштириш ва сертификациялаш тизимини такомиллаштириш асосида савдода нотариф чекловлардан, шу билан бирга ички бозорни ҳимоя қилиш бўйича санитар ва фитосанитар чора-тадбирлардан компенсацион механизмлар сифатида кенг қамровли фойдаланиш;\nсавдо шериклари билан юзага келадиган тушунмовчилик ва баҳсларни халқаро иқтисодий қонунчилик, ЕОИИ томонидан белгиланган механизмлар ва қоидалар ёрдамида ҳал қилиш ҳамда ташқи иқтисодий сиёсат ҳамда ҳукуматлар ва иштирокчи мамлакатларнинг мақсадлари бўйича тезкор маълумотларга эга бўлиш.\nҲасан Абулқосимов, профессор,\nиқтисодиёт фанлари доктори


Қирғизистон зотилжам ҳодисаларини COVID-19нинг намоён бўлиши деб ҳисоблай бошлади\nҚирғизистон Соғлиқни сақлаш вазирлиги чиқарган буйруққа кўра, касалхонадан ташқари зотилжам ҳодисалари COVID-19 касаллигининг намоён бўлиши деб ҳисобланади.\nБу ҳақда Қирғизистон Бош вазирининг ўринбосари Аида Исмаилова 16 июлдаги бирифингда хабар қилди.\nУнга кўра, яқинда Қирғизистон Соғлиқни сақлаш вазирлиги COVID-19 бўйича миллий клиник қўлланманинг учинчи версиясини чоп этди, унда коронавирус инфекцияси келтириб чиқарадиган касалликлар ҳақида сўз боради.\n«Стационар ва амбулатория ёрдамини кўрсатиш учун у коронавирус инфекцияси беморлари ва унинг оғирлашиши, шу жумладан, касалхонадан ташқари зотилжам касалликларини юритиш алгоритмидан иборат. Жаҳон соғлиқни сақлаш ташкилотининг касалликларни халқаро тоифалаш тартибига кўра, COVID-19 лаборатория йўли билан тасдиқланадиган U.07.1 кодига, ҳам лаборатория йўли билан тасдиқланмайдиган U.07.2 кодига мансуб, аммо клиник ва балки эҳтимол рентгенологик намоён бўлади. Соғлиқни сақлаш вазирлиги берган буйруққа кўра, касалхонадан ташқари пневмония U.07.2. кодига мансуб. Шундай қилиб, касалхонадан ташқари зотилжамнинг статистик ҳодисалари COVID-19» нинг ҳодисаси деб ҳисобланади, — изоҳ беради Исмаилова.\nCOVID-19 эпидемияси даврида Қирғизистонда коронавирусдан 167 киши вафот этди, зотилжамдан – 612 киши. Шифокорларнинг тасдиқлашича, 95 фоиз ҳолатларда зотилжам қўзғатувчиси COVID-19 саналади. Бу ўринда расмийлар COVID-19 беморлари билан зотилжам ўртасида алоҳида ҳисоб-китобни юритдилар. Исмаилова энди бу икки маълумотлар бирлаштириладими, деган саволга аниқлик киритмади.


Самарқандда пахтага олиб кетилаётган талаба ўзини автобусдан ташлаб юборди – mulkdor.com\nСамарқандда пахтага олиб кетилаётган талаба ўзини автобусдан ташлаб юборди\nOctober 25 2017, 07:10 ЖамиятИнсон ҳуқуқлариЎзбекистонЯнгиликлар\nСамарқанд давлат университетининг ижтимоий-иқтисодиёт факультети талабаси Дилкаш Хуррамов Пастдарғом туманига пахта теримига мажбуран олиб кетилаётган пайтда автобусдан ўзини ташқарига улоқтирган.\nТалабаларнинг айтишларича, Дилкаш Хуррамов бир қанча жароҳатлар билан касалхонага ётқизилган. Университет раҳбарияти эса талабанинг жароҳат олганини тасдиқлар экан, у 22 октябрь куни автобусдан тушаётган пайтда, ўзидан кетиб йиқилганини иддао қилади.\n– Эрталаб соат еттиларда университетдан Самарқанд вилоятининг Пастдарғом туманига колонна бўлиб жўнадик. Дилкаш минган автобус биздан олдинда кетаётган эди. Самарқанд шаҳридан чиққан эдик. Бирдан колонна тўхтаб қолди. Ҳай-ҳуй, чопа-чоп бошланди. Биз ҳам бориб кўрсак шунақа воқеа содир бўлган экан. Дилкаш билан кетаётган талабаларнинг айтишларича, у тез кетаётган автобуснинг эшигини қайириб очиб, ўзини кўчага ташлабди”, – деди талабалардан бири.\n– Дилкаш соғлиғи йўқ эканлигини куратор ва янги ишга келган деканга айтишига қарамасдан, декан ундан мажбуран тушунтириш хати ёздириб олиб, агар пахтага чиқмаса ўқишдан ҳайдалишини айтган. Дилкаш касал бўлса ҳам мажбур келган”, – деди суҳбатдош.\nСамарқанд давлат унверситетининг ўқитувчиси Дилкаш Хуррамов автобусдан ўзини ташлаганда бир қўли синган, юзлари шилиниб, йиртилиб кетганини айтди. “Мен олган маълумотга кўра, юзининг беш-олти жойини тикишга тўғри келибди. Ҳозир у касалхонада”, – деди у.


Бош прокуратура баёнотида жароҳатланган фуқаронинг ҳолати ҳақида маълумот йўқ. Воқеа жойидан тарқалган видеоларда эса фуқаронинг юзи қонга бўялганини кўриш мумкин.\nЎзбекистон Бош прокуратураси Сурхондарёнинг Олтинсой туманида фуқаролар ва ички ишлар ходимлари ўртасида 14 февраль куни келиб чиққан жанжал юзасидан расмий маълумот берди.\nУнда айтилишича, прокуратура органлари томонидан ер майдонларидан ноқонуний фойдаланиш ва эгаллаб олишнинг олдини олиш бўйича мониторинг ўтказилмоқда.\nОлтинсойда ўтказилган мониторинг давомида «Оқ-олтин манзараси» фермер хўжалигига қарашли пахта ва ғаллага мўлжалланган экин ер майдонининг жами 0,39 гектари 6 нафар фуқаро томонидан ўзбошимчалик билан ноқонуний равишда эгаллаб олингани, 235.35 кв.м. майдонда эса яшаш имконияти бўлмаган уй-жой бинолари қуриб олингани аниқланган.\n«Ҳолат бўйича 8 февраль куни ишчи гуруҳ аъзолари: туман ҳокими, прокурори, ИИБ бошлиғи, ер ресурслари ва давлат кадастр бўлими бошлиғи ва бошқалар томонидан ноқонуний қурилиш қилган фуқароларга ушбу ер майдони фермер хўжалиги тасарруфидалиги маълум қилиниб, фуқароларнинг ўз ҳисобларидан ўзбошимчалик билан қурилган уйларини бузиб олишларини ва уларга бошқа манзилдан уй қуришлари учун ер берилиши ҳақида тушунтириб ўтилган.\nНоқонуний равишда қурилиш қилиб олган фуқароларнинг илтимосига асосан, уларга ўзлари ҳисобидан биноларни бузиб олишлари учун 2 кун муддат берилган.\n14 февраль куни ишчи гуруҳ аъзолари юқорида кўрсатилган манзилга бориб кўрганида, 3 нафар фуқаро ўзбошимчалик билан қурилган уйга яшаш имконияти бўлмаса-да, кўчиб кириб олгани аниқланган.\nШу куни соат 15:00лар чамасида ишчи гуруҳ томонидан юқоридаги манзилга борилганда юқоридаги фуқаролар ва уларнинг қариндошлари қўлларида бензин, таёқ, белкурак, тош ва бошқа нарсалар билан қуролланган ҳолда ишчи гуруҳ олдига чиқишган. Ушбу ҳолатда жамоат тинчлигини сақлаш ва вужудга келиши мумкин бўлган тартибсизликларнинг олдини олиш мақсадида туман ИИБ ходимлари жалб қилинган.\nҲокимият вакиллари ва туман ИИБ ходимларининг тушунтиришига қарамасдан, фуқаролар ҳокимият вакиллари ва ИИБ ходимларига қўлларидаги нарсалар билан ташланиб кетишган. Ноқонуний равишда қурилган уй-жойларнинг ишчи гуруҳ томонидан бузилишига имкон бўлмаган.\nБу жараёнда 2 нафар туман ИИБ ходимлари ҳамда 1 нафар фуқаро тан жароҳати олишган», – дейилади Бош прокуратура хабарида.\nАввалроқ Сурхондарё вилоят ИИБ бу жанжалда жароҳатланган икки ходимдан бирининг жароҳати жиддийлиги, у касалхонага ётқизилганини маълум қилган эди.\nОлтинсой тумани прокуратураси ҳолат юзасидан терговга қадар текшириш ҳаракатларини олиб бормоқда.\n“Сардоба иши” бўйича айбдорлар қачон маълум қилинади? Бош прокуратура изоҳ берди


Тожикистонда Сирдарёда тўрт ўқувчи чўкиб кетганидан кейин икки ўқитувчи ҳибсга олинди\nБахтиёр Каримкулов, Садриддин Каримов, Лазизбек Хидиров и Асилбек Мамадисоев. Фото из семейных альбомов\nИстаравшан шаҳридаги 60 мактабнинг икки ўқитувчиси Сирдарёда тўрт ўқувчининг чўкиб кетиши муносабати билан қўзғатилган жиноят иши доирасида ушланди.\nҲибсга олинган шахслар касбий вазифаларини лозим даражада бажармаслик оқибатида бепарволик туфайли ўлимга сабаб бўлганликда гумон қилинмоқда (Тожикистон Жиноят кодексининг 108 -моддаси 2 -қисми), — дейилади терговга яқин манбанинг 10 август куни Озодлик радиосига берган интервьюсида.\nУларга икки йилдан беш йилгача озодликни чеклаш билан таҳдид қилиниб, беш йилгача муайян лавозимларни эгаллаш ҳуқуқидан маҳрум қилинади.\nБахтиёр Каримқулов, Садриддин Каримов, Лазизбек Хидиров ва Асилбек Мамадисоев Хўжанд шаҳрининг “Наврўзғох” боғида жойлашган Сирдарёнинг чекланган ҳудудида чўмилиш вақтида чўкиб кетишган. Улар 16 ёшда эди. Ўсмирлар 8 июль куни Нижони қишлоғидаги қабристонга дафн қилинди.\n7 июль куни 6 9 синфларнинг 20 дан ортиқ ўқувчилари мактаб директори ва иккита синф раҳбарлари бошчилигида Хўжандга жўнаб кетишди. Маҳаллий ҳокимиятларнинг фикрича, саёҳат давомида ўқитувчилар болаларни қаровсиз қолдирган, бунинг оқибатида фожиа юз берган. Вариантлардан бирига кўра, сузиш пайтида мактаб ўқувчиларидан бири чўкиб кета бошлади, дўстлари унга ёрдам беришди, натижада тўрт киши ҳам чўкиб кетишди.\nСўғд вилояти халқ таълими бўлими бошлиғи Осим Каримзода илгари ўтказилган матбуот анжуманида тўрт нафар мактаб ўқувчиси тушлик пайтида гуруҳдан жимгина ажралиб чиқиб, Сирдарёнинг чекланган ҳудудида чўмилишганини, улар чўкиб кетганини айтди. «Эҳтиётсизлик қилганлар жазоланади», деди у.\nТерговга яқин манба тергов жараёнига халақит бермаслик учун маҳбусларнинг исмини айтишдан бош тортди, деди у.\nНижони Истаравшан қишлоғидаги 60 мактаб ўқитувчиларидан бирининг исмини ошкор қилмаслик шарти билан терговчилар мактаб директори ва синф раҳбарларини сўроқ қилишганини айтди. Унинг сўзларига кўра, «воқеадан сўнг, мактаб директори Хўжанд касалхонасига ётқизилган, бошқа ўқитувчиларнинг ҳам соғлиғи яхши эмас».\nОта-оналар фожиа учун ўқитувчиларни айблашади. «Тўртта 16 ёшли бола бирданига чўкиб кетди. Ҳаммамиз ҳали ҳам шок ҳолатидамиз. Нега пандемия пайтида бундай саёҳатни ташкил қилиш керак эди?», дейди Марҳум Лазизбек Хидировнинг отаси Ойбек Хидиров ғазабда.\nИстаравшан шаҳар халқ таълими бўлими Хўжандга саёҳат режасиз бўлганини ва шаҳар Халқ таълими бўлими билан мувофиқлаштирилмаганини айтди.


RAEX-Europe Ўзбекистонни қарзини қайтаришга лаëқатли давлат деб топди\n27 октябр 2020, Тошкент вақти: 04:05\nRaex Europe Ўзбекистон кредит рейтинги ҳақида 3 апрель куни тақдимот маросими ўтказади.\nRAEX-Europe рейтинг агентлиги Ўзбекистон суверен ҳукумати рейтингини «BB-» даражасида қолдиришга қарор қилди.\nБу рейтинг эса ҳукумат хориж валютасида олган қарзини қайтаришга лаëқатли¸ деган хулосани англатади.\nАгентлик баëнотида ëзилишича¸ Ўзбекистон ҳукуматининг рейтинг прогнози барқарор ва бу айни рейтинг баҳосининг ўрта муддатда сақланиб қолиш эҳтимоли баланд демакдир.\n«Ўзбекистон рейтингининг BB- даражасида сақланиб қолиши иқтисодий ўсишнинг тезлашгани, давлат қарзи ва дефицитнинг мақбул даражада қолаëтгани ва иқтисоддаги структуравий ислоҳотларнинг давом этаëтгани билан изоҳланади. Банк секторидаги барқарорлик ҳам рейтинг сақланиб қолишига ҳисса қўшди”¸ дейилади RAEX-Europe матбуот хизмати Озодликка тақдим этган билдирувда.\nАйни пайтда агентлик¸ давлат қарзи ва дефицитининг ошиб бораëтгани¸ инфляция даражасининг баландлиги¸ валюта курсининг ўзгарувчанлиги ва долларлашувнинг юқорилигини Ўзбекистон ҳукумати рейтингини чеклаëтганини таъкидлаган.\n“Аҳоли фаровонлиги даражасининг ошишига қарамай¸ институционал ривожланиш¸ ҳукумат яширин мажбиятларининг катталиги¸ шунингдек¸ пул-кредит ва солиқ-бюджет сиëсати самарасининг чекланганича қолаëтгани Ўзбекистон ҳукумати рейтинги ошишига тўсқинлик қилмоқда”¸ дейди RAEX-Europe директор ëрдамчиси Владимир Горчаков.\nАгентликнинг Ўзбекистон кредит рейтинги ўзгаришсиз қолганига оид расмий тақдимоти 3 апрель куни Франкфуртдаги Ўзбекистон консуллиги биносида ўтказилади.\nТақдимотда Европа молия тизимлари ва банклари вакиллари¸ шунингдек Ўзбекистон давлат амалдорларининг қатнашиши кутилмоқда\nСуверен ҳукумат рейтинги¸ берилган изоҳга кўра¸ RAEX-Europe рейтинг агентлигининг у ëки бу ҳукуматнинг ўз зиммасига олган жорий ва келгусидаги молиявий мажбуриятларини бажара олиш лаëқатига берган баҳосидир.\nRating-Agentur Expert RA GmbH (RAEX-Europe) Германия молиявий маркази ҳисобланган Франкфурт -Майн шаҳрида жойлашган мустақил Европа рейтинг агентлигидир.\n20 йилдан бери рейтинг соҳасида ишлаëтган бу агентлик қимматбаҳо қоғозлар ва бозорлар бўйича Европа регулятори аккредитацияси ва ҳукуматларнинг кредит лаëқатига расмий баҳо бериш ваколатига эга.\nЎзбекистон ташқи қарзи ошиб бормоқда\nАгентлик Ўзбекистон ҳукумати кредит рейтингги кўтарилишига тўсиқ бўлаëтган омиллардан бири сифатида давлат қарзининг ошиб бораëтганини қайд этган.\nШавкат Мирзиëев ҳокимиятга келганидан сўнг Тошкент ҳукуматининг давлат кафолати билан хориж молия тизимлари ва банклардан олаëтган қарзи миқдори камида икки бараварга ошди.\nХорижий молия тизимлари ҳисоб-китобича¸ 2016 йилда Ўзбекистон ташқи қарзи ялпи ички маҳсулотнинг 10¸4 фоизини ташкил қилган бўлса¸ 2018 йили бу кўрсаткич¸ ЯИМнинг 24 фоизига етган.\nЎзбекистон Марказий банки 2019 йил декабрь ойи охирида эълон қилган рақамларга кўра¸ мамлакатнинг жами ташқи қарзи йил бошига нисбатан 4,2 млрд доллар ёки 24 фоизга ўсиб, 1 октябрь ҳолатида 21,5 млрд долларни ташкил этган.\nРасмий баëнотда ëзилишича¸ жами ташқи қарзнинг 13,8 млрд доллари давлат сектори¸ қолган 7,7 млрд доллари эса хусусий ташқи қарз ҳисобланади.


Футзал. «Когон» ва «Локомотив» пешқадамликни қўлга олди / CHAMPIONAT.asia\nФутзал. «Когон» ва «Локомотив» пешқадамликни қўлга олди\n17 окт 20:44\nФутзал бўйича Ўзбекистон XVIII чемпиоанти 1-босқич 1-тур учрашувлари давом этмоқда.\n17 октябрь куни учинчи кун учрашувлари ўтказилди.\nИккинчи кун ўйинларида «Ардус»ни 3:1 ҳисобида мағлубиятга учратиб, ўзига хос сенсация кўтарган Қаршининг «Дўстлик-AIN» жамоаси мавсум арафасида ўз таркибини маҳоратли ўйинчилар билан тўлдиришга муваффақ бўлган «Когон»га 2:5 ҳисобида имкониятни бой берди. Кетма-кет учта ўйинда ғалаба қозонган бухороликлар эса мусобақа жадвалида пешқадам бўлиб олишди.\nАмалдаги Ўзбекистон чемпиони, Тошкентнинг «Локомотив» жамоаси ҳисобида ҳам тўққиз очко бор. Эътиборли томони, «темирйўлчилар» учинчи ўйин куни асосий рақибларидан бири – «Максам-Чирчиқ»ни 2:0 ҳисобида мағлубиятга учратишга муваффақ бўлишди. Бироқ тўплар нисбати сабаб «Локомотив» иккинчи поғонанини банд этиб турибди.\n«Ардус» Андижоннинг «Турон-С» жамоасини 4:2 ҳисобида мағлубиятга учратган бўлса, «Пахтакор» ва «Бунёдкор» ўз рақиблари дарвозасига 9тадан гол уришди – «Нафис» «пахтакорчилар»га 2:9, «Строитель-Зарафшон» эса «бунёдкорчилар»га 4:9 ҳисобида имкониятни бой берди.\nТўртинчи кун учрашувлари 18 октябрь, жума куни ўтказилади. Шу куни «Пахтакор» – «Дўстлик-AIN», «Нафис» - Максам-Чирчиқ», «Строитель-Зарафшон» – «Локомотив», «Когон» – «Турон-С» ва «Ардус» – «Бунёдкор» учрашувлари бўлиб ўтади.\nЎзбекистон чемпионати, 1-босқич, 1-тур\nУчинчи ўйин куни натижалари\nДўстлик AIN – Когон 2:5\n1 Когон 3 3 0 0 18-4 9\n2 Локомотив 3 3 0 0 14-2 9\n3 Дўстлик AIN 3 2 0 1 11-8 6\n4 Ардус 3 2 0 1 9-7 6\n5 Максам-Чирчиқ 3 2 0 1 6-5 6\n6 Бунёдкор 3 1 0 2 10-10 3\n7 Пахтакор 3 1 0 2 11-12 3\n8 Турон-С 3 0 1 2 7-11 1\n9 Строител-Зарафшон 3 0 1 2 9-18 1\n10 Нафис 3 0 0 3 6-24 0


08:30 / 09.09.2016\nШу кунларда барчамиз биргаликда юрагимизда чуқур дард билан, ўрнини тўлдириб бўлмайдиган оғир жудоликни бошимиздан кечирмоқдамиз. Нуроний оқсоқолларимиз, мўътабар оналаримиз ва опа-сингилларимиз, ёш йигит ва қизларимиз, 32 миллионлик бутун Ўзбекистон халқи, хорижий мамлакатлардаги кўпсонли дўстларимиз буюк давлат ва сиёсат арбоби, мамлакатимизнинг Биринчи Президенти Ислом Абдуғаниевич Каримовни чексиз қайғу билан сўнгги йўлга кузатдилар.\nШу билан бирга, жамиятимизда қонун устуворлиги, тартиб-интизом, фуқароларнинг ҳуқуқ ва эркинликларини таъминлашимиз зарур. Барчамизга маълумки, Ислом Абдуғаниевич Каримов «Одамлар ҳамма нарсага чидаши мумкин, лекин адолатсизликка чидай олмайди», деб кўп-кўп таъкидлар эдилар. Биз барпо этаётган ҳуқуқий давлатда адолатсизликнинг ҳеч қандай шаклда устун бўлишига йўл қўймаслигимиз зарур. Бу ҳокимиятнинг барча тармоқлари, энг аввало, давлат бошқаруви органларининг ва айниқса ҳуқуқни муҳофаза қилиш органларининг биринчи даражали вазифасидир. Биз халқимизнинг, бугунги замоннинг ана шу муҳим талаби сўзсиз бажарилишини таъминлашимиз шарт.\nБиз Қуролли Кучларимиз ва ҳуқуқ-тартибот органларимизни бундан кейин ҳам ҳар томонлама мустаҳкамлаб борамиз. Ҳеч кимда заррача ҳам шубҳа бўлмаслиги керак — мамлакатимиз суверенитети ва мустақиллигига хавф туғдирадиган ички ва ташқи кучларнинг ҳар қандай ҳаракатларига, ҳар қандай уринишларига қатъий ва муносиб зарба берилади.\nСизларни ишонтириб айтаманки, Ислом Абдуғаниевич Каримов бизга васият қилиб қолдирган барча ҳаётий тамойилларга оғишмасдан, қатъий амал қиламан. У кишининг раҳбар доимо одамларнинг, элюртнинг дарду ташвиши билан яшаши, уларнинг орзу-ниятларини рўёбга чиқариш учун ҳузур ҳаловатдан воз кечиб, ўзини аямасдан меҳнат қилиши керак, деган доно ўгитларини ўз фаолиятим учун асосий мезон ва талаб сифатида қабул қиламан.


Интернетсиз бир кун » Ўзбекистон янгиликлари – Zamin.uz\n09 июль 2019, 19:42\nҚишлоқ барибир бошқача-да. Эрталаб сигир-бузоқнинг маъраши-ю, танани сескантирувчи елдан уйғониб кетаман. Яна бир кун, янги ташвишлар бошланади.\nЭнди бу ёғини сўрасангиз, замонавий ёшлар айтганидек ҳаммаси “окей”, аммо кичкина муаммо бор. Айтсамми ёки айтмасам? Қишлоқда ҳаво беғубор эмас, дейсизми? Шундай тозаки, ўпкани тўлдириб нафас олар эканман, бутун дил-дунёйим равшанлашиб кетади. Айни ёз бўлганидан ҳаммаёқ ям-яшил, боғларда сайроқи қушлар, дала-даштда меҳнаткашлар тинмайди. Хуллас, китобларда тавсифланадиган “сахий ва қувноқ ёз”нинг ҳақиқий кўриниши!\nБу тарафдан-ку эътироз йўқ. Аммо қишлоққа келганимда бир-икки кун ўтгач, ўзимни қўярга жой тополмай қолдим. Шаҳарда юрган вақтимда қишлоғимизнинг баланд тоғлар билан ўралган водийда жойлашгани ва сиз таҳлил ва танқид қиладиган “ўргимчак тўри”нинг яхши ишламаслигини бироз унутиб қўйибман. Мендек “зукко ва янгиликка интилувчи” талабага эртаси куниёқ интернет зарур бўлиб қолди. Дарҳол уяли телефонимни олиб ишга киришдим. Афсус, қани энди “сигнал” деган нарса кўринса-ю, телефоним қимир этса?! Бирпасда совуқ терга тушдим. “Шошганда лаббай топилмайди” деганларидек ойим буюрган ишлар ҳам эсимдан чиқиб кетибди. Ҳамма ҳайрон. Худди чироқ ўчиб қолиб, ўйиннинг давомини кўрмай қолган футбол ишқибози каби ғамга ботиб қолдим. На “ҳаётнинг ёрқин тарафида бўлиш”га ундайдиганлар, на “бир қадам олдинда бўл” дея даъват этадиганлар менга ёрдам бера олдилар.\nВақт худди бир жойда қотиб қолганга ўхшайди. Бошқа юмуш йўқлигидан атрофни жимгина кузатишга қарор қилдим. Шунчаки разм солиш ғалати машғулот, аммо мундоқ ўйлаб қарасам фойдали экан. Нуқул матн ва тасвир билан қотиб қолган нигоҳни жонли ифода аста-секин юмшатиб, бойитиб боради, ўшанда киши ҳаётнинг гўзаллиги-ю, ҳар бир “ҳаёт” деб турган ҳужайранинг мўъжиза эканлигини англаб етади.\nАммо унинг ҳам ўз чегараси бор. Соатга қарасам ҳеч қанча ҳам вақт ўтмабди. Ов-асбобни кўтариб, боғга отландим, ахир у ерда ажойиб гуллар, сабзавотлар, мевалари ғарқ пишган ва пиша ёзган дарахтлар кўп эди. “Қалам тегди — қўл тегди” қабилида у бу жойни кетмон билан тирнаган бўлдим. Жўякларга сув тарадим. Иш асносида кўкка боқаман, назаримда, қуёш қимир этмайди, уфқнинг чеккасига ёпишиб қолгандек.\nШу пайтда Facebook'да нималар бўлаётган экан-а?\nҲамма нарсанинг давоси вақт, дейдилар. Кунлар ўтиши билан “интернетсизликка” ҳам ўрганиб қолдим. Энди мени табиат жозибаси, китоблар завқи ва муҳаббат қиссалари ва тоғнинг муздек нафаси олиб келадиган кумушранг дарё қизиқтирар эди.\nЯнгиликлар » Ҳаёт тарзи » Интернетсиз бир кун\n23:37 Хаосдаги одам\n12:40 Меҳрга ташна қалб...\n19:39 “Бавария” раҳбари “Атлетико”нинг ўйин услубини танқид қилганидан Диего Симеоне ҳайрон қолди\n17:41 Лионель Месси: Ўзимни яхши ҳис қиляпман, аммо ёш ўтаётгани барибир сезилмоқда


Ленинград вилоятида навоийлик аёлга бошпана берган рус оиласи ёрдам сўраб ўзбек жамоатчилигига мурожаат қилди (ВИДЕО)\n24 октябр 2020, Тошкент вақти: 17:43\nФарруҳ ва унинг онаси Дурдона Наимова.\nДаволаниш учун Россияга келган 47 яшар Дурдона Наимова, ўғли ва унга бошпана берган Ленинград вилоятилик оиланинг айтишича, карантин чекловлари туфайли маблағсиз қолган ва натижада Ўзбекистонга қайта олмаяпти.\nДурдонани Петербург кўчаларидан бирида оғир аҳволда топиб, унга бошпана берган рус оиласи ўзбек жамоатчилигига видеомурожаат қилиб, ёрдам сўради.\nШу йил апрелда Россияга даволанишга келган навоийлик 47 ёшли Дурдона Наимова, ўғли Фарруҳнинг Озодликка айтишича, пандемия туфайли чегаралар ёпилгани учун Ўзбекистонга қайтиб кета олмаган.\nФарруҳ онаси 1994 йилдан бери эпилепсиянинг оғир формаси билан касал эканини, уч ойлик карантин ўтиб, онаси маблағсиз ва қаровсиз қолгани ва ёрдамга муҳтож эканини айтаркан, бундай деди:\n- Эпилепсиялари бор - 1994 йилдан оғрийдилар. Биз яшайдиган Навоий шаҳрида ҳавоси жудаям ёмон таъсир қилади. Шаҳарнинг ичида “Навоийазот” бор, тез-тез реанимацияга тушавердилар. Онамни Россияга биринчи марта ўтган йили октябрда, Россияда ишлаб олган Нексиямни сотиб, жўнатгандим - яхши даволаниб келгандилар. Питерда бир жиянлари олдига жўнатдим 4 минг доллар пул билан. Тушган кунлари эртасига карантин бошланиб қолди! Лекин онам дўхтирга қатнаган. Бир куни сумкасидаги пул билан остановкада приступ бериб қолган. Сумкасидаги долларларни ҳаммасини кимдир олиб кетган, документга тегмаган.\nУнинг сўзларича, Дурдона ўша куни бекатда 2,5 минг долларча пулни йўқотган. Шу орада пулсиз қолган аёлга яккаю-ягона жияни ҳам қарамай қўйган. Бошқа таниш ҳамшаҳарлари олдига ёрдам сўраб борганида, улардан ҳам ёрдам ололмаган.\n- Онам кўчада касал бўлиб қолган. Шунда онамни Игорь ва Мария исмли маҳаллий эр-хотин кўриб қолади ва ёрдам таклиф қилади. “Менинг дала ҳовлимда яшайсан, продуктангни қилиб берамиз, уйга қараб турсанг, бас”, деб онамга бир неча ойдан бери ёрдам бериб келяпти. Менинг шароитим ҳам оғирлашди - Ўзбекистонда ишлаш у ёқда турсин, кўчага чиқиш проблема. Боримни сотгандим, онамни даволатаман деб. Ман бир ўғиллариман - касаллари тутиб қолса мениям танимай қолади! Онамга ёрдам керак, олиб келишим керак.\n25 яшар Фарруҳ Зокиров касби компьютер дастурчиси экани, онасининг ёлғиз фарзанди эканини ҳам қўшимча қилди. “Онамнинг қорниларида 6 ойлигимда отам ташлаб кетган, касалликларини билиб”, деди у.\nҲозирда Дурдона Наимова Ленинград вилоят, Киров туманидаги қишлоқларидан бирида Игорь ва Марияларнинг ҳовлисида яшамоқда.\nОзодликка келиб тушган видеомурожаатида Игорь ўзбекистонликлардан Дурдонани олиб кетишга кўмак беришни сўради.\n- Ҳурматли одамлар! Аёлни олиб кетишга ёрдам беринг, жуда кетгиси бор. Уни касал аҳволда кўчада топдик. Едиряпмиз-ичираяпмиз, бироз даволатдик. Лекин карантин туфайли жўнатолмаяпмиз. Касалига дори ололмаяпмиз, поликлиникалар уни қабул қилмаяпти. Уни зудлик билан жўнатиш керак уйига, - дейди Игорь ўз мурожаатида.\nОзодлик билан суҳбатда Дурдона II гуруҳ ногирони экани, карантин пайтида пулларини йўқотганини, Игорнинг уйида яшаб келаётгани ва ночор аҳволда қолганини айтди:\n- Петербургга даволанишга келгандим. Карантин бўлиб, ҳеч қаерга қабул қилишмади. Кўчаларда касал бўлиб, яхши одамлар қўлига тушиб қолдим, шуларнинг дачасида яшаб турибман. Уйга кетишга ёрдам беришингизни ўтиниб сўрайман, - деди Дурдона.\nОзодлик билан суҳбатда Дурдона Ўзбекистоннинг Петербургдаги консуллик ваколатхонаси ва Меҳнат вазирлигининг Ташқи меҳнат миграцияси агентлиги ходимлари унинг тақдири билан боғлиқ вазиятдан хабар топгани ва назоратга олганини билдирди.\nАйни дамда, Ўзбекистон ва Россия ўртасида мунтазам авиа ва темир йўл қатновлари йўлга қўйилгани йўқ. Ҳозирча олдиндан тузилган рўйхат асосида Россиядан Ўзбекистонга бир қанча учоқ ва поездларнинг чартер рейслари амалга оширилди.\nХусусан, шу кунларда "Ўзбекистон темир йўллари" ўзининг навбатдаги йўловчи поезди ўзбекистонликларни Россиянинг Ростов вилоятидан олиб келишга Тошкентдан жўнаб кетганини маълум қилди.\n"Тошкент-Гниловская (Ростов-Дон)-Тошкент" йўналиши бўйича йўлга чиққан поезд 918 нафар ўзбекистонликни 26 август куни Ўзбекистон Миллий гвардияси, Ички ишлар вазирлиги ва Соғлиқни сақлаш вазирлиги ходимлари кузатуви остида Тошкентга олиб келиши айтилди.


ХОТИНЛАРНИНГ “ГАП”И КЎП | Суғдиёна биринчи аёллар электрон журнали\nЎзи аёл зотининг турган битгани гап. “Элакка чиққан хотиннинг эллик оғиз гапи бор” деган гап (яна гап) бежиз айтилмаган. Сизам эшитгандирсиз? Саккиз йил битта камерага қамаб қўйилган икки аёлни бир кунда озодликка чиқаришибди. Шунда ҳалиги икки камерадош қамоқхонанинг остонасида хайрлаша туриб, яна икки соат гаплашишган экан. Қойилмисиз?\nЭҳтимол шунинг учун “гап” деган бир бошоғриқ аёлларнинг жону-дилига айлангандир! Муҳтарама аёлларимиз уйда гап билан эрнинг миясини қоқиб чарчашмайди , шекилли энди тўпланиб олиб, бир-бири билан гап сотишади.\nЎша “гап”чилардан биттаси, бизнинг хотин-да! Зоти олиялари “гап” ўйнайдиган давралар сони юртимиздаги нодавлат-нотижорат ташкилотлар сонидан кўп бўлса кўпки, кам эмас. Манимча, ким-кимлар билан гап ўйнаётганини ўзи ҳам баъзида эсидан чиқариб қўйса керак.\nАгар суриштириб чиқадиган бўлсак, телевизорга чиқиб “гап”ирадиган диктордан, қулоқ-бурун-томоқ докторигача хотинимнинг “гапдош”и бўлиб чиқади. Ана шу “гап”ларнинг дастидан тез-тез гапимиз қочадиган бўлиб қолган. Ҳар икки куннинг бирида уйга кириб борсам, қозон сувга ташланган, болалар эса, қуруқ нонни “чокотелла”га ботириб еб ўтирган бўлади.\n— “Гап”га кетган, – дея гап бошлайди қизим.\n— Бугун ҳам “гап”ми, аяси? – дея гап қотаман. - Кечаям “гап”да эдингиз шекилли?\n— Ҳа, шўрим... йўғэ, эсим қурсин, - дея телефонни ўчираман. Бир “гап”дан қолсам нима қипти? Ҳар тўрттала мактабдаги синфдошлар билан “гап” ўйнашини гапирсам, бу ёғини ўзингиз тасуввур қилаверинг. Курсдошлар билан ҳам “гап” ойда уч марта бўлади. Чунки, хотинимиз иккита университетни битирган, бунинг устига магистратура билан аспирантурада ҳам бирга ўқиган таниш-билишлар “гап” ўйнаб туришади.\nБундан ташқари, бирга ишлайдиган хотинларнинг гапидан ҳам қуруқ қолмайдилар. Шу ўринда хотинимнинг бир эмас, учта жойда ишлашини ҳам гапириб ўтмасам бўлмас. Бундан ташқари, биз турадиган маҳалладаги хотинлар ҳам “гап” ўйнаб туришади. Бундай “хайрли” ишдан бизнинг маликамиз четда қолишларининг асло иложи йўқ. ҳа, оиламиз ўта меҳр-оқибатли. Эски қўшнилар билан ҳам алоқаларни узиб юбормаганмиз. Шу пайтгача тўрт маротаба уйдан-уйга кўчдик. Хотин жаноблари ҳар бир маҳалладан “гап”чи танишлар орттиришга улгурган.\nБуям етмагандек, қизимнинг боғчадаги гуруҳдошларининг ойилари билан гап бошлаганига бир ой ўтмасдан туриб, ўғлимниг синфдошларининг оналаридан иборат давра тузишга ҳам улгурибди. Албатта, бу гапларнинг ҳаммаси учун бир ойдаги ўттиз кун камлик қилади. Шу боис, ҳар куни уч-тўрттадан гап тўғри келиб қолади. Баъзи, унчалик муҳим бўлмаган “гап”ларга айрим қўшиқчилар сингари “бирров”га кириб ўтади, холос.\nАлбатта бу “гап”ларнинг харажатлари ҳам бор. Бу харажатларни қоплаш учун хотиннинг уч жойда ишлаши етмагандек, каминалари ҳам қўшимча яна икки жойда ишлайди. Агар хотиним тез орада, боғчадош дугоналари ёки автобусда бирга қатнаб танишиб қолган йўловчилар билан “гап” ўйнашни бошласа, яна қўшимча иш топишга тўғри келиб қоладими, деб ўйлаб турибман.\nГап УҚМАСTwitter НравитсяSocButtons v1.5


Главная > Новости > Холислик ва шаффофлик — асосий мезон\nХолислик ва шаффофлик — асосий мезон\nНавоий шаҳридаги «Ёшлар» спорт мажмуасида вилоятимизда 2019 2020 ўқув йили учун олий таълим муассасаларига кириш имтиҳонлари юқори савияда ўтишини таъминлашга бағишланган йиғилиш бўлиб ўтди. Унда вилоят ҳокими ўринбосари Ф. Солиев иштирок этиб, тест синовларини адолатли ва шаффоф тарзда ўтказиш бўйича белгиланган вазифалар ҳақида тўхталди.\nАйтиш жоизки, тест синовлари бўлиб ўтадиган спорт мажмуасида минг ўринга мўлжалланган иккита зал зарур жиҳозлар билан таъминланган. Шунингдек, видеокузатувлар орқали жамоатчилик, шу жумладан ота-оналарнинг кириш тест синовлари жараёнини онлайн тарзда кузатиб боришлари, абитуриентларни шахсни идентификасиялаш воситалари ҳамда қурилмалар орқали бинога тегишли ҳудудга киритиш ҳамда барча видео ёзувлар сақланиши учун керакли шароитлар яратилди. Синовлар 25 июлдан 20 августгача икки сменада ўтказилади ва унинг натижалари Давлат тест марказининг дтм.уз расмий сайтида бериб борилади.\nЎзбекистон Республикаси Вазирлар Маҳкамасининг 2018 йил 3 апрел куни эълон қилинган «Олий таълим муассасаларига ўқишга қабул қилиш тартибини янада такомиллаштириш тўғрисида»ги қарорига мувофиқ, тест синовини топшириш тартиби тубдан ўзгарди ва имтиҳон бўлиб ўтадиган биноларда жараённи тўлиқ назорат қилиш усуллари такомиллаштирилди.\nЖорий йилда Навоий давлат кончилик институтининг бакалавриатига 13 та йўналиш бўйича 420 та қабул квотаси ажратилди, магистратурага эса 10 йўналиш учун 51 нафар ёш мутахассис қабул қилинади. Сиртқи бўлимларга ҳужжатларни рўйхатга олиш жараёни 15 июлгача давом этади. Ҳозиргача қабулда иштирок этган абитуриентлар сони кундузги бўлимга 1,5 мингдан ошган бўлса, сиртқи йўналишга топширилган ҳужжатлар 285 тага етди.\n— Абитуриентларга қулайлик яратиш мақсадида қабул комиссияси ҳудудида «Cалл cэнтер» ҳуқуқий ахборот маркази ташкил этилган, — дейди институт қабул комиссияси котиби Ш. Бобоев. — Шунингдек, ёшлар ва уларнинг ота-оналари учун зарур шароитлар ҳозирланди. Бундан ташқари, бу ерда ҳужжат топширувчиларнинг ўзлари танлаётган касби ҳақида тасаввурга эга бўлиши учун кўргазмали хоналар ҳам мавжуд.\nНавоий давлат педагогика институтида эса жорий йилда 1965 та квота ажратилган бўлиб, уларнинг 495 тасини давлат гранти ташкил қилади. Шунингдек, 11 та йўналиш бўйича сиртқи бўлимга қабул ўтказилмоқда. Бугунги кунгача институт қабулида рўйхатдан ўтганлар сони 3 минг нафарга етди. Шунингдек, абитуриентлар ҳужжат топшириш жараёнида мазкур таълим муассасасидан ташқари Тошкент тиббиёт академияси, Тошкент давлат аграр университети, Жиззах давлат педагогика институти ва бир қатор олий ўқув юртлари номини ҳам белгилашган.\nЖорий йилда илк маротаба ҳужжатларни рўйхатга олиш ишлари ниҳоясига етганидан сўнг тест синовларига кириш учун олинадиган рухсатномалар онлайн тарзда тарқатилиши йўлга қўйилди. Бунинг учун абитуриент ҳужжат топширган муассасасига келиши шарт эмас — Давлат тест марказининг расмий сайтига мурожаат қилиши кифоя бўлади. Абитуриент рухсатномасида унинг қайси куни, соат нечада имтиҳонга кириши билан боғлиқ барча маълумотлар қайд этилади. Белгиланган вақтда бормаганлар эса ўз имкониятини қўлдан бой берган деб ҳисобланади.\nКириш имтиҳонлари жараёнига жорий этилган ўзгартиришлар ва ёшлар учун яратилган бу каби қулайликлар пухта билим эгаларини юзага чиқариш ва келажакда малакали кадрларни тарбиялашда муҳим аҳамият касб этади.\nКўрилганлар сони: 969


iPhone 12 Pro Max хусусиятлари ва кучини AnTuTu фош этди: уят, Apple, уят!.. - Terabayt.Uz\nApple компанияси 15 сентябрдаги онлайн маросимида Apple Watch Series 6 смарт-соатини намойиш қилгани, шунингдек, ёшларбоп ва арзон Apple Watch SE моделини ҳам кенг жамоатчиликка кўрсатгани ҳақида ёзгандик. Бундан ташқари, мазкур тадбирда iPad 8 планшети ҳам тақдим этилди, лекин фанатлар кутаётган iPhone 12 туркумидаги смартфонлар кейинга қолдирилди.\nГарчи ўн иккинчи авлод айфонларнинг намойиш санаси ҳали аниқ бўлмаса-да, уларнинг айрим хусусиятлари аллақачон маълум. Жумладан, мазкур туркумнинг энг «катта»си – iPhone 12 Pro Max моделини куни кеча илк бор AnTuTu сервисида текшириб кўришган.\nБенчмарк маълумотлар базасида қолган ахборотларга кўра, ушбу iPhone 12 Pro Max янги авлод – A14 Bionic процессорига ҳамда 6/128 гигабайтлик тезкор/ички хотирага эга. Қизиғи – унинг операцион тизими сифатида шунчаки iOS 14 эмас, балки ҳали эълон қилинмаган iOS 14.1 талқини кўрсатилган.\nЎҚИНГ: Жаҳондаги энг кучли ўнта флагман (AnTuTu рейтинги, 2020 йил август)\niPhone 12 Pro Max смартфони компаниянинг энг кучли процессорига асосланган бўлса-да, AnTuTu тестида у негадир 572 333 балл тўплаган, холос. Яъни, бу кўрсаткич ўтган йилги iPhone 11 Pro Max моделининг айни шу бенчмаркдаги синови натижаси – 530 минг баллдан атиги тахминан 8 фоизга ортиқ.\nҚуйидаги диаграммада эса ушбу икки – бултурги ва бу йил чиқаётган энг кучли айфонларнинг самарадорлиги батафсил кўрсатилган:\nКўряпмизки, iPhone 12 Pro Max процессоридаги асосий ядролар – CPU самарадорлиги бўйича iPhone 11 Pro Max моделидан тахминан 16 фоизга устун. Лекин график чип – GPU тезкорлигига кўра янги флагман бор-йўғи 3,5 фоизга юқори, холос.\nApple янги авлод айфонларининг тақдимот санасини ҳали маълум қилмаган, лекин айрим инсайдерлар бу ҳақда маълумотлар беришган.\nЎҚИНГ: Энди бор-йўғи 350 долларга яп-янги iPhone олиш мумкин бўлади!\n#AnTuTu #Apple #Apple iPhone #бенчмарк #смартфонлар #тест #Apple iPhone 12 #Apple iPhone 12 Pro Max


00:00 / 28.01.2010 | eski savollar | 1733\nАссаламу алейкум шайҳ ҳазратлари! Мен Бидатлар ва гуноҳлар бо'лимига бир отаҳон номларидан ҳат ё'ллаган эдим "Масжид одоблари ҳақида "деган . О'ша саволга илтимос жавоб берилса, сабаби у ердаги масжид аҳли орасида фитна чиқиб қолиши мумкин. Сабаби у Имом еган таомларингиз ҳаром деган экан. Шунда улар қайта яна ҳаромми ёки ното'г'рими деганда улар яна ҳаром деб этган эканлар. Бу гап но'то'грилигини биламиз. Чунки ко'п имом домлалар ва биз ҳам чэт эл сафарларида ифторликларни масжидни ичида еганмиз. Бунга ҳилоф ё'қ, аммо бу улар гапирган гапига бир олимнинг илмий жавоби бо'лса деб сиз ҳазратдан со'радик. Масчид аҳли отаҳонлари ҳам мен орқали сизнинг жавобингизни интизор бо'либ кутишмоқда . Жазакумуллоҳи Ҳойр. саволнинг эски матни қуйдагича эди : Ассаламу алейкум ҳурматли шайҳ жаноблари. Сизга шу ҳатн интернет орқали етказишимни бир ёши улуг' қария со'радилар ва шу мактубни бердилар мен етказяпман. Мактуб: Бисмиллаҳир Роҳманир Роҳим ! Ҳурматлий Шайҳ Жаноблари ! Бизнинг маҳалламизда давлат ро'йҳатидан о'тган ва эски масжид о'рнига янги масжид фаолият ко'рсатиб келмоқда. Масжд проэкти СМЭТА асосида бо'либ, эрто'ла қисмида таом тайёрлаш ва овқатланиш учун махсус 40-50 кишига мо'лжалланган хоналар мо'лжалланган. Масжидда 20 йилдан буён ёшлари 70 ва ундан ошган қариялар, гоҳи-гоҳида то'планишиб пешин намозидан кейин таом тайёрлаб истемол қилиб, Қурони Карим ва Ҳадиси Шарифларни о'рганиб ва билмаганни биладигандан со'раб, о'тганлар ҳаққига дуои фотиҳалар қилишиб тарқалар эдик. Афсуски яқинда, янги ёш имом келиб, масжидда таом тайёрлаш ва уни истемоли ҳаром деб, ко'пчиликни ко'нглини ранжитди. Бизнинг динимизда ҳамма нарса нийятга қараб (таомни эмоқлик ҳам ) ибодат қаторига кириши мумкин де эшитганман. Шу билмаганимиз ҳақида озгина биз қарияларга ма'лумот берсангиз. Ҳурмат эҳтиром билан муҳлисларингиз номидан Нумонжон ҳожи ота Иброҳимов. Аввалдан сизга катта раҳмат !\n-\tБу ҳақда ҳанафий мазҳабининг машҳур китобларидан бири “Табййинул ҳақоиқ шарҳи канзуд дақоиқ” номли китобда қуйидагилар айтилган:-\t“قُلْنَا الْأَكْلُ فِي الْمَسْجِدِ مُبَاحٌ وَالنَّبِيُّ عَلَيْهِ الصَّلَاةُ وَالسَّلَامُ كَانَ يَأْكُلُ فِي الْمَسْجِدِ بِلَا ضَرُورَةٍ إلَيْهِ.Яъни, “Масжидда таом емоқ мубоҳдир. Набий алайиссалоту вассалом масжидда заруратсиз ҳам таом ер эдилар”.\nбир инсон ҳақида табиб ёки...\nЭркаклар калта иштонда ухлаши\nУсталарни норози қилмаслик\nНикоҳда маст қилувчи нарса истемол қилган одамнинг гувоҳлиги\nСинфдошлар билан йиғилиш\nРўзада милк қонаши\nЯна нима қилсам бўлади\nЎлган кун қилиш гуноҳми\nИлму амал ҳақида\nАвтомашина сотиб олиш\nДуолар каъбул бўладиган кечалар


«БОЛАЛАРИМ НЕГА УРИШАВЕРИШАДИ?» | Суғдиёна биринчи аёллар электрон журнали\n«БОЛАЛАРИМ НЕГА УРИШАВЕРИШАДИ?»\nÂ Ўғлим ва қизим ўртасида жанжалнинг охири кўринмайди: ким биринчи бўлиб чўмилади? Овқат пайти дадасининг ёнида ким ўтиради? Кимнинг олмаси каттароқ? Энг арзимас нарсалардан баҳс бошлаб, албатта, уриш билан тугатишади. Бунга қандай барҳам бериш мумкин, а?\nАввало, оиланинг барча аъзолари ўртасида дўстона ва самимий муносабатлар бўлиши керак. Аҳил оилада ўсган болалар жанжалларга камроқ бош қўшишади. Бундан ташқари, болаларингиз, ким биринчи бошлаганию ким кўпроқ айбдорлигидан қатъи назар, уришсалар, қаттиқ жазоланишларини билсинлар. Бир оилада ўсаётган болаларнинг баҳслашиши ва рақобатлашуви — одатий ҳол, аммо улар кўзлаган мақсадларига уриш-жанжал воситаси билан эришишга ўрганиб қолмаслиги керак. Шу боис уришқоқлик учун жазони ортга сурмай, жойида бериш лозим (кўчага ўйнагани чиқмаслик, ширинлик ёки севимли ўйинчоқдан маҳрум қилиш…) Яна болаларни уйнинг икки томонига жўнатиш, ўша ерда қимирламай ўтиришни буюриш ҳам мумкин. Фақат бу ҳар кимнинг ўз хонаси бўлмаслиги керак. Чунки бола ўз хонасида ўйинчоқлари, севимли буюмлари билан қолади ва қилган иши ҳақида ўйлаб кўришни хаёлига ҳам келтирмайди. Аммо бундан аввалроқ, уларни бир-биридан кечирим сўрашга мажбур қилиш керак. «Мен ҳеч нарса қилмадим-ку, у сўрасин кечиримни», деган гапларга «сотилманг». «Икковинг уришдингми, икковинг кечирим сўрайсан, тамом вассалом!» Фарзандингиз сизнинг босимингиздан қутулиш учун эмас, аслида қилган ишининг ёмонлигини билиб, кечирим сўрасин. Тушунтириш\nОдатда, жанжалнинг сабабини билиб, бартараф этиш жуда қийин кечади. Чунки катталар қандай қилиб шу арзимас нарса учун уришиш мумкинлигини ҳеч қачон тушунишмайди. Аслида, гап сабабда эмас, сиз жанжални қандай бартараф эта олишингизда. Шундай қилингки, болалар кейинги сафар шунга ўхшаш вазиятда гапларингизни эслаб, уришишмасин. Олайлик, ака-ука битта жойни талашишаяпти: «Менинг жойим, мен ўтираман» мазмунидаги жанжал. Шунда аҳил ака-укалар ҳақида бирон ривоят, эртак сўзлаб беринг. Кимнинг қаерда ўтириши муҳим эмас, муҳими, ким акаси ёки укаси учун жойини бера олади, гап ана шунда дея боланинг онгига таъсир ўтказишга уриниб кўринг. Агар бу таъсир қилмаса, “икковингга ҳам йўқ”, деб ўша жойга ўзингиз ўтириб олинг. Болалар галма-галдан шу жойга ўтиришга рози бўлмасалар, умуман ундан айрилиб қолишларини тушунсалар, ўзаро келишишга мажбур бўлишади.\nШаҳноза ТЎРАХЎЖАЕВАTwitter НравитсяSocButtons v1.5


Касаллик ёнимизда юрганини унутиб қўйдик - Президент | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\nКасаллик ёнимизда юрганини унутиб қўйдик - Президент\nКасаллик ёнимизда юрганини унутиб қўйдик...\n20:10 / 01 Apr\nБугунги видеоселектор йиғилиши якунида яна бир муҳим масала – пандемияга қарши кураш бўйича мамлакатимиздаги вазият муҳокама қилинди.\nМаълумки, жорий йил бошида кунига ўртача 30-40 бемор аниқланган бўлса, март ойи ўрталаридан бу кўрсаткич 160-180 нафарни ташкил этмоқда. Касалликнинг ўта оғир кечиши, ҳаттоки ўлим ҳолатлари ҳам қайд этилмоқда.\nБунинг сабаби кўпчилик фуқаролар хотиржамликка берилиб, тиббий ниқоб тақиш, ижтимоий масофани сақлаш, антисептик воситалардан фойдаланиш каби карантин талабларига бефарқ бўлиб қолди. Кўп сонли одам билан тўй қилиш авж олди.\nПрезидент коронавирус бўйича вазият жиддий тус олганини инобатга олиб, Бош вазир ва вилоят ҳокимларига уч кун муддатда коронавирусга қарши курашиш бўйича ҳудудий штаблар фаолиятини кучайтириш бўйича топшириқ берди.\n– Янгидан иш бошламасак, аҳволимиз яхши бўлмайди. Бу касалнинг охири кўринмаяпти. Энг ёмони, қўшни давлатларда ҳам авж олаяпти. Талаб жуда қаттиқ бўлади, олдинги тизимга ўтамиз. Бирон жойни ёпмаймиз, лекин энг юқори даражада эҳтиёт чораларини кўрамиз. Касаллик ёнимизда юрганини унутиб қўйдик, – деди давлатимиз раҳбари.\nМутасаддиларга душанбагача ҳамма тегишли хизматларни оёққа турғизиш, беморларни даволашни тезлаштириш, дори-дармон ва ҳимоя воситаларининг камида 3 ойлик захирасини шакллантириш бўйича топшириқ берилди.\nЙиғилишда апрель – июнь ойларида хавф гуруҳига мансуб 4 миллиондан ортиқ аҳолини коронавирусга қарши эмлаш масаласи ҳам айтилди. Эмлаш ишлари 3 босқичда ташкил этилади. Фуқароларни яшаш ҳудудлари бўйича эмлаш куни ва жойи ҳақида аҳолини хабардор қилиш электрон тизими йўлга қўйилади.\nҲукумат комиссиясига Хитойдан яна 3,5 миллион доза ва Россиядан 1 миллион доза вакцина сотиб олиш бўйича шартномаларни имзолаш вазифаси юклатилди.


Туркманистон Ўзбекистонни электр энергияси билан таъминлайди - 30.11.2019, Sputnik Ўзбекистон\nТаъкидланишича, 1 декабрдан Ўзбекистоннинг электр энергияси таъминотида ижобий ўзгаришлар рўй бериб, тармоқдаги чекловлар кескин камайиши кутилмоқда 30.11.2019, Sputnik Ўзбекистон\n08:26 30.11.2019 (янгиланди: 08:27 30.11.2019)\nТаъкидланишича, 1 декабрдан Ўзбекистоннинг электр энергияси таъминотида ижобий ўзгаришлар рўй бериб, тармоқдаги чекловлар кескин камайиши кутилмоқда\nТОШКЕНТ, 30 ноя - Sputnik. "Ўзбекистон миллий электр тармоқлари" АЖ Туркманистоннинг "Туркманэнерго" давлат электр энергетика корпорацияси билан 2019-2020 йилларда электр энергиясини импорт қилиш юзасидан келишувга эришди, деб хабар қилмоқда ЎзА.\nЎзбекистоннинг айрим ҳудудларида вақтинча "свет" бўлмайди – рўйхат\n12 Ноябр 2019, 10:42\nБундан мақсад, Ўзбекистон электр энергия тизимидаги танқисликни бартараф этиш, мамлакат аҳолисини куз-қиш мавсумида узлуксиз электр энергияси билан таъминлашдир.\n""Ўзбекистон миллий электр тармоқлари" АЖ 2019 йил 1 декабрь санасидан республикамиз электр энергияси таъминотида ижобий ўзгаришлар рўй бериб, тармоқдаги чекловлар кескин камайишини маълум қилади", дейилади хабарда.\nЭслатиб ўтамиз, шу кунларда Ўзбекистон Бош вазири Абдулла Арипов аҳолини ва ижтимоий объектларни газ ва электр-энергияси билан таъминлаш масалаларига бағишланган видеоселектор йиғилишини ўтказган эди.\nЙиғилиши давомида ҳукумат раҳбари давлат хизматчиларини йўл қўйилган хатоликлар учун қаттиқ танқид қилган. Ариповнинг сўзларига кўра, биринчи совуқ кунлар тушиши билан кўплаб регионлар светсиз ва газсиз қолиб кетган.


Сурия расмийлари ўзларига қарши халқаро петицияни қораламоқда\n04 декабр 2020, Тошкент вақти: 11:11\nБМТ маълумотларига кўра, Сурияда ҳар ой камида 5 минг киши нобуд бўлмоқда.\nДамашқ Сурияда давом этаётган ички зиддият чоғида расмийлар томонидан содир этилган ҳарбий жиноятлар учун уларга қарши Халқаро жиноят судига даъво аризасини топшириш зарурлиги айтилган ва БМТ Хавфсизлик кенгаши аъзоларига юборилган халқаро петицияни қоралаб чиқди.\nСурия Ташқи ишлар вазирлигининг БМТга жўнатилган мактубида Дамашқ «айрим мамлакатлар янглиш қарашда бўлишда ва Сурия расмийларининг ўз халқини хориждан бўлган қўлловга таянмиш террорчилардан ҳимоя қилиш мажбуриятини тан олишни инкор қилишда қатъият билан давом этаётгани»дан таассуфда экани таъкидланади.\nПетициянинг ўзи Дамашқ томонидан «ёлғончилик ва икки стандартлилик намойиши» ўлароқ таърифланган.\nМазкур петиция Швейцария ташаббуси билан ёзилган ва уни ҳозирга қадар камида 56 мамлакат қўллаб-қувватлаган. Бироқ БМТ Хавфсизлик кенгашида Дамашқ ишини Ҳаагага кўриб чиқиш масаласи бўйича якдиллик йўқ.\nБу ташаббус тарафдорларидан бўлган БМТ инсон ҳуқуқлари бўйича муассасаси раҳбари Нави Пиллэй Сурияда ҳар ой камида беш минг одам зўравонлик қурбони бўлаётганини қайд этади.


БМТ ҚИОКБ афғон қочқинлари учун чегараларни очиш масаласида Душанбе билан музокара ўтказмоқда\n24 январ 2022, Тошкент вақти: 01:49\nАфғон қочқинлари Тожикистоннинг Хоруғидаги қочқинлар лагерида, 2021 йил июли\nБМТнинг Қочқинлар ишлари бўйича олий комиссари бошқармаси (ҚИОКБ) Тожикистон чегаралари афғонистонлик қочқинлар учун ёпилганига қарши чиқди. Тожикистондаги афғон қочқинлари билан олиб борилаётган ишлар ҳақида ҚИОКБнинг 23 ноябрь куни Душанбеда бўлиб ўтган матбуот анжуманида маълумот берилган.\nАнжуманда ҚИОКБнинг Марказий Осиёдаги вакили Ҳанс Фридрих Шоддер бугунги кунда Тожикистонда 12 минг нафар афғон қочқини борлиги, улардан олти минг нафари жорий йил бошида Тожикистонга учоқларда келганини билдирган.\nБМТ мулозимининг айтишича, ҳозирда чегараларни очиш хусусида тожик ҳукумати билан музокара олиб борилмоқда, чунки халқаро ҳуқуқ ва Тожикистон қонунчилигига кўра, ҳар бир мамлакат ундан бошпана сўровчиларни қабул қилиш мажбуриятини олган. Шу билан бирга Шоддер ҳар бир мамлакат қочқинларни қабул қилиш ёки қилмаслик масаласини ўзи ҳал қилиш ҳуқуқига эгалигини урғулаган.\n“Шунга қарамай, биз чегараларни очиш ва қочқинларга ҳужжат бериш бўйича тожик расмийлари билан музокара қиляпмиз, чунки Тожикистонда қочқинларга вақтинча яшаш рухсатномасини бериш шу йилнинг ёзидан бери тўхтатиб қўйилган”, дея қўшимча қилган ҚИОКБ вакили.\nШоддерга кўра, БМТ ҚИОКБ Душанбени афғон қочқинларини ватанига қайтаришдан тийилишга чақирган. Ўтган ҳафтада бошқарма Тожикистон аёллар ва болалар дохил 11 кишини мажбуран Афғонистонга жўнатиб юборгани ҳақида маълумот тарқатган эди.


ҚАНДАЙ ҚИЛИБ ИНТЕРНЕТСИЗ КИТОБНИ ЎҚИШ МУМКИН?\nСотиб олган китобингизни биринчи марта илова орқали очганингиздан сўнг, яъни ўрнатилган тегишли ИЛОВА орқали сотиб олган китобларингизни ИНТЕРНЕТсиз ўқишингиз мумкин. Бошқа сўз билан айтганда ИНТЕРНЕТ сизга сайтдаги китобни сотиб олиш ва биринчи марта ИЛОВА орқали очишингиз учун керак холос. Китобни иловада бир марта очгандан сўнг кейинчалик уни ИНТЕРНЕТсиз, барча шароитлар (метро, поезд, самолёт)да ҳам очишингиз мумкин.\nКИТОБНИНГ PDF ЁКИ FB2 ФАЙЛЛАРИНИ ОЛИШ МУМКИНМИ?\nЙўқ, ҳозирча олиш мумкин эмас ва Сизга унинг файлини ҳам юбора олмаймиз. Сиз фақат ўқиш учун китобнинг электрон файлини сотиб олдингиз. Негаки ҲУҚУҚИЙ ЭГАЛИК СОҲИБЛАРИ (муаллифлар, нашриётлар) китобни тарқалиб кетишдан сақлаш борасидаги ҳуқуқлари бўйича китобни фақат ўқиш учун сотишга розилик берганлар.\nЭЛЕКТРОН КИТОБНИ ЧОП ЭТИШ (принтер орқали чиқариш) МУМКИНМИ?\nЙўқ, ҲУҚУҚИЙ ЭГАЛИК СОҲИБЛАРИ (муаллифлар, нашриётлар) китобни тарқалиб кетишдан сақлаш борасидаги ҳуқуқлари бўйича китобларни тираж қилишга рухсат бермаганлар ва уни фақат ўқиш учун сотишга розилик берганлар. Лекин Сиз китобнинг қоғозли вариантига буюртма беришингиз ва уни почта орқали юборишимиз (агар мавжуд бўлса) мумкин.\nТЎЛОВНИ АМАЛГА ОШИРДИМ, ЛЕКИН КИТОБ СОТИБ ОЛИНГАН САҲИФАДА ПАЙДО БЎЛМАДИ?\nЭътиборингиз учун маълум қиламизки, китоб сотиб олиш учун Сиз аввал сайтда шахсий кабинетингиздаги ҳисобингизни тўлдиришингиз , ундан сўнг сайтга кириб уни топиш ва сотиб олишингиз мумкин (маблағлар сизнинг шахсий кабинетингиздаги ҳисобингиздан (сарфланади) чиқарилади). Шунинг учун Сиз ҳисобингиз тўлганини текширишингиз ҳамда китобни сотиб олиш бўйича ҳаракатларни бажармаганлигингизни англашингиз лозим.\nСиз Ўзбекистондан эмасми? У ҳолда Сиз ҳисобингизни Visa/Mastercard карта ёрдами орқали тўлдиринг\n• Сизнинг Visa/Mastercard картангиз 3D ҳимоясида бўлиши керак!\n• Visa/Mastercard картаси АҚШ долларига мост бўлиши шарт эмас, у ҳар қандай валютага тўғри келади. Бу ҳолатда тўланган пул бирлиги автоматик равишда АҚШ доларига конвертация қилинади.\n• Visa/Mastercard картаси мавжуд эмасми? Бу ҳолда эслатиб ўтамиз, Qiwi, Yandex (ва бошқа кўплаб) каби тўлов тизимларида қисқа вақтларда бевосита кармонингиз ҳисоби билан боғланган Visa виртуал картасини очиш ҳамда бу виртуал орқали ҳар қандай тўловларни амалга ошириш ва пулни тушириш мумкин!


Автобус-боғчалар ташкил этилади - Ҳукумат қарори\n28 феврал 2021, Тошкент вақти: 15:14\nБолалар боғчалари Қорақалпоғистон Республикаси ва вилоятлар айрим туманларида, қайта жиҳозланган ISUZU автобусларида ташкил этилади.\n18 сентябрда мобил гуруҳлар базасида мактабгача таълим хизматларини кўрсатиш бўйича тажриба-синов лойиҳасини амалга ошириш тўғрисида ҳукумат қарори қабул қилинди.\nБу ҳақда хабар қилган Адлия вазирлига кўра, қарорга биноан, 2019-2020 ўқув йилидан бошлаб, мактабгача таълим мобил гуруҳлари тажриба тариқасида Қорақалпоғистон Республикаси ва вилоятлар айрим туманларида, қайта жиҳозланган ISUZU HC 40 автобусларида ташкил этилади.\n"Мобил гуруҳнинг асосий вазифаларидан бири мактабгача таълим билан қамраб олинмаган болаларнинг ҳар томонлама етук, интеллектуал камол топишига шароит яратишдан иборат", дейилади хабарда.\nМобил гуруҳларга 3 ёшдан 7 ёшгача бўлган, мактабгача таълим муассасаларига бормайдиган болалар қабул қилинади.\nҚабул учун қуйидаги ҳужжатлар талаб этилади:\nота-она паспорти нусхаси;\nболанинг туғилганлик гувоҳномаси нусхаси;\nболанинг 2 дона фотосурати;\nболанинг саломатлиги тўғрисида тиббий хулоса.\nМобил гуруҳларда хизматлар бепул кўрсатилади.\nБунда, овқатлантириш мажбурий эмас, таълим бир кунда 3-4 соатни ташкил этади.


Антарктидада тўртта ўлик денгиз топилди\n18:18 / 09.02.2017\nАмерика, Британия ва Франция олимлари Антарктида қаърида 4та қуриб қолган кўлни аниқлашди. Тадқиқотга бағишланган мақола The Cryosphere журналида чоп этилган.\nЎзаро бир-бири билан боғланган 4та кўл қитъа ғарбидаги Амундсен денгизи яқинида жойлашган Туэйтс шельф музлиги остида яширинган. 2013 йил июнидан 2014 йил январига қадар кўлларнинг сувлари дунё океанига қўшилган.\nМузости кўлларининг умумий майдони 700 квадрат километрни ташкил этади. Улардан дунё океанига қўшилган сув миқдори 3,5 куб километрни ташкил этган. Сув оқимининг энг юқори тезлиги, олимларнинг ҳисоб-китобларига кўра, сониясига 240 куб метрни ташкил этган. Бу ғарбий Антарктидадаги шу каби жараёнлар учун энг юқори натижадир.\nМузости кўлларининг қуриб қолиши, тадқиқотчиларинг айтишича, 20-28 йиллик даврда қайта содир бўлиб туради. Бу эса, Туэйтс музлигининг океан томон сирпанишини 10 фоизга тезлаштирган. Шу билан дунё океани сатҳининг қисман кўтарилишига сабаб бўлган.\nОлимларнинг хулоса қилишларича, Туэйтс музлиги 200-900 йиллардан сўнг тўлиқ океанга қўшилади. Кўллар CryoSat-2 сунъий йўлдоши воситасида аниқланган.\nАнтарктида ўлик денгиз


Шота Арвеладзе: "Пахтакор" менинг эмас, бутун ўзбек халқининг жамоаси" / CHAMPIONAT.asia\n12:30Olamsport: Жошуа ва Руиснинг жанг олдидан фикрлари, Абдураимова Таиландда ярим финалга чиқди ва бошқа хабарлар 0 12:21Бекхэм клуби MLSда қачон дебют қилади? 0 12:18Бугун намойиш этиладиган футболга оид кўрсатувлар жадвали (Спорт ТВ, Матч ТВ, Футбол ТВ) 4 11:54Карикатура: "Энфилд" 7 11:36Санжар Қувватов: “Лига кубоги барча клублар учун фойдали мусобақа бўлди” 4 11:30"Ювентус" ва "Боруссия" Холанд учун атиги 20 миллион евро тўлашмоқчи 1 11:07"Челси" Заа билан музокаралар олиб борди 4 10:43Карикатура: "Ливерпуль"нинг энг муҳим футболчиси 9 10:20"Бавария" янги бош мураббий борасида бир қарорга келди 7 09:47“Манчестер Юнайтед” Санчо учун қанча тўламоқчилиги маълум бўлди 11 09:32Суарес: “Мессини нотўғри тушунишди деб ўйлайман” 30 09:14Лаутаро Мартинес “Манчестер Сити”га ўтмайди 4 08:55“Арсенал” 42 йил аввалги антирекордини такрорлади 4 08:36“Эвертон” Хитойдан мураббий топди 5 08:21Юнгберг: “Бу “Арсенал” эмас” 10\nШота Арвеладзе: "Пахтакор" менинг эмас, бутун ўзбек халқининг жамоаси"\nТеглар : ПахтакорОЧЛ-2019Шота АрвеладзеМарат Бикмаев\nОЧЛ 2-туридан ўрин олган "Пахтакор" - "Ал Аҳли" (1:0) учрашувидан сўнг мезбонлар устози Шота Арвеладзе матбуот анжуманида иштирок этди.\n"Пахтакор" менинг жамоам эмас, бутун ўзбек халқининг жамоаси. Биз ҳозир амалга ошириш керак бўлган ишларни қиляпмиз. Бундан ҳам кўпроғини уддалашни истаймиз. Гуруҳимиз қийин, барча жамоалар кучли. Кўпчилик айтганидек "ўлим" гуруҳи. Мухлислар, футболчилар ишончга эга. Ўйиндан аввал ўйинчиларда ишончни кўрдим. Буни майдонга кўчириш керак эди. Ғалаба учун ўйнадик ва буни уддалай олдик. Бизда вазиятлар кўпроқ бўлди. Бу оддийгина иккинчи ўйин. Ҳаволаниб кетмаслигимиз керак. Мавсумни Чемпионлар Лигасида тўрт учрашув билан бошладик. Биз яхши ҳолатга кириб боряпмиз. Бу эса Суперлигадан олдин бизга ёрдам беради", - дейди Шота Арвеладзе.\n"Бугун ҳақиқатдан ҳам кучли жамоага қарши ўйнадик. Ғалаба қозониб, биз ҳам кучли эканимизни кўрсатдик. Бизни олдинга чорлаб турган ишқибозларга раҳмат айтаман. Улар кўпроқ бўлса, янада яхши ва кучлироқ ўйнаймиз", - дейди Марат Бикмаев.\n- Ўтган йил "Пахтакор" яхши ўйнаган, бироқ натижа йўқ эди. Ҳозир эса натижа бор. Бунга қандай эришилди?\n- Биз ўтган йили ҳам яхши ўйнагандик, клуб сифатида ўсгандик. Шунчаки Ўзбекистонда "Локомотив"дек яхши жамоа бор. Ундан ташқари "Навбаҳор", "Бунёдкор" ва бошқа жамоалар бор. Улар ҳар бир турда бизга халал беришга уринишади. Бу йил омад ҳам биз билан бўлмоқда. Ўтган йили Қатарда пенальтидан гол ўтказгандик, бу йил эса Дубайда рақиблар пенальтидан ура олишмади. Ишонч ўзгарди. Агар барчамиз, мухлислар билан бирга ишонсак ғалабаларга эришамиз. Йигитлар жуда ҳам ҳаракат қилишмоқда. Улар яқиндагина терма жамоада Японияга қарши тенг ўйнашди, жаҳон чемпионатида ўйнаган футболчилардан иборат клубга қарши Эронда тенг ўйнадик. Бу жамоалар ўтган йил ёзида Россияда Жаҳон чемпионатида ўйнашганди. Биз ҳам шундай қила оламиз. Олдинга ҳаракатланиш лозим. Омад эса доим керак. Нимадир ўзгарди деб ўйламайман. Таркиб бироз ўзгарди.\n- Биласизми нима хавотирга солмоқда? Жуда кам имкониятга эга бўлдик, ҳимоя эса яхши ўйнади. Балки кейинги сафар бу омад етишмаслиги мумкин...\n- Келаси ўйинда бошқача ўйнармиз. Футболда ҳамиша келаси сафар энг муҳими. Вазиятлардан фойдалана олмадик, аммо келгуси гал ҳаммаси бошқача бўлиши мумкин.\n- "Персеполис" ва "Ал Аҳли" билан ўйнадингиз. Қайси клуб кучлироқ?\n- Биринчи учрашувда фаолроқ ўйнагандик, эронликлар кескинроқ ҳаракат қилишганди. Уларнинг услуби бошқачароқ. Мухлислардан ҳам билса бўлади. Эронда юз минггача мухлис келади. БАА ёки бошқа баъзи араб давлатларида эса 5-6 минг мухлис келади. У ерда футбол худди театрга ўхшайди.\n- Ҳужумда бир ўзингиз ўйнаяпсиз...\nМарат Бикмаев: - Ҳужумда биргина мен ўйнамаяпман. Черан билан ўрин алмаштириб, ўрнимизни тўлдириб ўйнамоқдамиз. Баъзан у менинг ўрнимга ўтиб ҳаракат қилмоқда.\n- Нега кеч ўзгариш қилаяпсиз?\n- Сиз шу кунгача неча марта ўзгариш қилгансиз? Умуман ўзгариш қилмагансиз ва менга кеч ўзгариш қилаяпсиз деяпсиз. Йигитлар яхши ўйнашди. Тўпни назорат қилдик, вазиятлар яратдик. Захирани кеч қилмадим, биз яхши ҳаракатландик, алмаштириш ўйинни бузиб қўйиш мумкин эди. Баъзида майдондаги ўйинчиларга халал бермаслик ҳам керак. Мен барчасини тўғри қилаяпман демаяпман, шунчаки барчаси боғлиқ бўлади.\nМесси ўзининг олтинчи "Олтин тўп"ини қачон намойиш қилиши маълум бўлди 19\nЛионель Месси: "Мане "Олтин тўп" учун сўровномада тўртинчи бўлгани ачинарли" 35


Қозоғистон мухолифатига тегишли бешта газета янги босмахона билан шартнома тузди.\n05 март 2021, Тошкент вақти: 06:32\nҲафта бошида Олмаотадаги босмахоналардан бири бу газеталар билан шартномани бузиб, уларни чоп этишдан бош тортди.\nГазеталардан бири, “Свобода слова” газетасининг мухаррири Гулжон Эргалиева Олмаотадаги Даур босмахонаси ўз хизматларини таклиф этганини маълум қилди.\nДаур босмахонаси Президент Нурсултон Назарбоевнинг қариндоши Светлана Назарбоевага тегишли.\nЎтган душанба куни “Время-принт” босмахонаси газетани чоп этишдан бош торган эди.


2021 йилда порлаши кутилаётган «юлдузча»лар ("Топ 10”)\nЮсуф Мукоко, 16 ёш – «Боруссия» Дортмунд\nКелиб чиқиши камерунлик бўлса-да, Юсуф Германия ёшлар жамоаси аъзоси саналади. Қаҳрамонимиз 14 ёшидаёқ Бундеслиганинг ёшлар учун ўтказиладиган мусобақаларида ўзини кўрсатишни бошлаган эди. У ўзининг илк мусобақасида 56 та гол ва 14 та ассист қайд этади ва барчанинг эътиборини тортади. Кейин, уни немис клубининг ёшлар жамоасига таклиф этишди. Янги жамоада ҳам Юсуф ўзини йўқотиб қўйгани йўқ: 25 та ўйин, 47 та гол. Шунчаки, фантастик натижа! У 16 ёшга тўлган куни Дортмунд жамоаси сафида расмий учрашувда майдонга тушишга муваффақ бўлди.\nЯқиндагина Юсуф ўзининг Бундеслигадаги илк голини киритди. Шу тариқа қаҳрамонимиз Германия чемпионати тарихидаги энг ёш гол муаллифига айланди. Немис нашрларининг маълум қилишича, «Боруссия» тез орада Холанд билан биргаликда Юсуф тандем ҳосил қилишига ишонмоқда. Иккита супер тўпурарларнинг тандеми Германияда «Бавария»га қарши кучли қуролга айланиши мумкин.\nДортмунд клубига тегишли бўлган яна бур вундеркинд бугунги рўйхатимиздан ўрин эгалламоқда. Қаҳрамонимиз, ЕЧЛ ва Бундеслига ўйинларида майдонга тушди ва тез орада супер юлдуз мақомини қўлга киритмоқчи эканлигини исботлаб қўйди. 2020 йилнинг кузида эса, Рейна АҚШ терма жамоасидан чақирув олди ва дебют учрашувини ўтказди. Айни дамда, “Трансфермаркт” портали уни 30 миллион еврога баҳоламоқда.\nЭдуардо Камавинга ,18 ёш – «Ренн»\n«Ренн» жамоаси таянч ярим ҳимоячиси ҳақида икки йилдан бери миш-мишларнинг кети узилмаяпти. Гоҳо уни «Реал» нишонида эканлигини ҳақида ёзишса, баъзан «Бавария»нинг трансфер мақсади эканлиги ҳақида бонг уришмоқда. Камавинга эса, «Ренн» сафида ўз устида ишлашда давом этмоқда. Эътиборлиси шундаки, Камавинга Франция терма жамоасида дебют қилибгина қолмай, иккита рекорд ўрнатишга ҳам улгурди. 2020 йилнинг куз фаслида терма либосида майдонга тушган Эдуардо энг ёш футболи бўлибгина қолмай, сўнгги 100 йил ичида энг ёш гол киритган футболчига айланди. Бугунги кунда унинг трансфер суммаси 50 миллион еврони ташкил этади.


Ўқувчилар томонидан жамоат транспортидан фойдаланиш борасида йўлланган саволларга «Тошшаҳартрансхизмат» АЖдан жавоб хати келди, деб ёзмоқда «Оила даврасида» нашри.\n— Ёзнинг жазирама кунларида автобус салони жуда исиб кетади. Тиқилинч ва иссиқдан йўловчиларнинг, айниқса, кекса ва ногиронларнинг мазаси қочиб қолиши ҳам кузатилган. Илгарироқ жамоат транспортига кондиционер қўйиш имкони йўқлиги маълум қилинганди. Аммо бугунги технологиялар ривожланган бир пайтда салонга мини-вентиляторлар ўрнатиш имкони борми?\n— Автобусларга ишлаб чиқарувчи завод томонидан кўрсатилмаган қўшимча электр жиҳозларини ўрнатиш ёнғин ва ҳаракат хавфсизлигига рахна солиши сабабли кондиционер ёки вентиляторлар ўрнатиш мақсадга мувофиқ эмас. Ҳозирги кунда шаҳримиз аҳолиси ва меҳмонларига қулайлик яратиш мақсадида, Самарқандда ишлаб чиқарилаётган кондиционер билан жиҳозланган 80 дона ўрта сиғимли «LE-60» русумли автобусига шартнома тузилган. Улар 2018 йилнинг III чорак охирлари ва IV чорак бошларига олиб келиниши ҳамда йўналишларга чиқарилиши режалаштирилган. Келгусида харид қилинадиган барча катта ва ўрта сиғимли автобуслар заводнинг ўзида кондиционер билан жиҳозланган ҳолда келтирилади.\n— Ўтган йиллар тажрибасидан маълумки, пойтахт кўчаларида «Mercedes-Benz» автобусининг бир неча марта ёниб кетиши қайд этилди. Бунинг сабаби аниқланиб, уни келтириб чиқарувчи ҳолатлар бартараф этилдими?\n— «Mercedes-Benz» автобусларининг ёниб кетиши сабаблари мутахассислар томонидан текширилганда, ёнғин аксарият ҳолатда юқори босимли шланг ёрилиб кетишидан келиб чиққани аниқланди. Ёнғин чиқишининг олдини олиш мақсадида барча автобусларнинг юқори босимли шланглари металл қувурларга алмаштирилди.\n— Фавқулодда ҳолатларда, хусусан, ёнғин чиққан пайтда йўловчиларнинг ҳаракатланиши йўриқнома таблоси автобусларда мавжуд эмас. Одатда, ёнғин ёки автоҳалокат пайтида йўловчилар таҳликага тушиб, тезроқ чиқиш ҳаракатидагилар оёғи остида қолиб кетади. Бундай пайтда йўловчилар салонни қандай тартибда тарк этиши лозим? Ҳайдовчининг вазифаси нимадан иборат?\nЁнғин содир бўлганда ҳайдовчи зудлик билан қуйидагиларни амалга оширади:\n● автобуснинг барча эшикларини очиб, йўловчиларни зудлик билан автобус салонидан хавфсиз ҳудудга кўчириш;\n● ёнғин хавфсизлиги хизматига хабар бериш;\n● ёнғин хавфсизлиги хизмати келгунига қадар саросима вазиятнинг олдини олиб, йўловчиларни ва моддий бойликларни қутқариш ишларини ташкил этиш, бошланғич -алангани бирламчи ёнғин ўчириш воситалари билан ўчириш чораларини кўриш;\n● тан жароҳати олганлар бўлса, Тез тиббий ёрдамни чақириш ва зарур ҳолатларда уларга тиббий ёрдам кўрсатиш;\n● йўловчилар ёнғиндан ҳосил бўлган тутундан ҳимояланиш мақсадида ҳўл дастрўмолдан (сочиқ) фойдаланиши, яъни оғиз ва бурунни ёпиб нафас олиш мақсадга мувофиқ.\n— Яқинда Тошкент шаҳар ИИББ ЙҲХБ автобус ҳайдовчилари томонидан йўл қўйилган қоидабузарликлар тўғрисидаги ҳафталик маълумотларни «Тошшаҳартрансхизмат»га тегишли чоралар кўриши учун бериши айтилганди. Бу ҳамкорлик бошландими?\nЖорий йилда «GPS» тизими орқали олинган маълумотлар асосида ҳайдовчилар томонидан содир этилган, тезликни меъёридан ошириш қоидабузарликлари бўйича кунлик маълумотлар жамият Нозимлик хизмати томонидан, Тошкент шаҳар ИИББ ЙҲХБга тақдим этилиб, доимий равишда профилактика ишлари олиб борилаётгани, қоидабузар ҳайдовчиларга нисбатан кескин интизомий-таъсир чоралари кўрилаётгани туфайли, тезликни меъёрдан ошириш ҳолатлари кескин камайишига, ҳаттоки бир неча автобус саройларида тезликни ошириш ҳолатлари аниқланмагани кузатилди.


Тошкентдаги Планетарий – эътиборга муҳтож илм маскани\nЖамият 19:20 / 04.11.2021 9333\nАйтиш жоиз, Планетарий бир неча йиллар давомида эътибордан четда қолган ва абгор ҳолатга келиб қолган эди. Мажмуа раҳбариятининг саъй-ҳаракатлари билан бу макон обод манзилга айлантирилмоқда. Албатта, муаммолар етарлича. Лавҳамиз давомида ўзингиз гувоҳ бўлишингиз мумкин.\nМажмуа ҳовлиси қаровсиз аҳволда ётган, дарахтлар қурий бошлаган, суғориш тизими ишдан чиққан, яшил ҳудуд қовжирай бошлаган. Мажмуа ичи эса талабга мутлақо жавоб бермайдиган аҳволга келиб қолган эди: декорациялар, ўриндиқлар, урналар, экспонатлар эскирган, синган, бузилган...\n19 нафар ходим ишлайдиган мажмуа ўз имкониятлари ва ҳомийлик маблағлари ҳисобидан 7 йил деганда озми-кўпми тузукроқ ҳолатга келтирилди. Афсуски, шаҳар ҳокимлиги ва Маданият вазирлиги томонидан Планетарийга эътибор етарли эмас.\nЭскирган инвентарлар турли бузилган парк ва саройларда “списать” қилинган инвентарларга алмаштирилди: “Туркистон” саройидан фойдаланилган, эски, бироқ яроқли ўриндиқлар, Учтепа туманидаги маданият ва истироҳат боғидан олиб ташланиб, чиқитга чиқарилган урналар келтирилди ва ўрнатилди. Камолиддин Беҳзод номидаги Миллий рассомлик ва дизайн институти талабаларининг битирув диплом иши ўлароқ кираверишдаги панно чиздирилди.\nҚисқаси, яхши маблағ ва эътибор берилса, оз фурсат ичида гуллаб-яшнаган масканга айлантириб қўйиш мумкин бўлган Планетарий 7 йил деганда оз-оздан, аста-секин обод қилиб борилди. Бироқ ҳануз камчиликлар бисёр, қилиниши керак бўлган ишлар етарли.\nАйниқса, ходимлар рағбатлантирилиши борасида аҳвол ачинарли. Ойига 700-800 минг сўм маошга ишлайдиган астрономия фидойиларига ҳайкал қўйса арзийди, таъбир жоиз бўлса. Бу ердаги ишчиларни фидойилик, энтузиазм ушлаб турибди.\nБиз кўрсатувни суратга олгач, уни тайёрлашимиз асносида Планетарий раҳбари мажмуага юқори даражада эътибор беришга ваъда берилганини хабар қилди. Керакли маблағ ажратиш ва материал-техник базани мустаҳкамлашга ваъдалар берилган, туман Ободонлаштириш бошқармаси ва Экология қўмитаси Планетарий ҳовлисидаги қаровсиз дарахтларни бутаб, суғориш тизимини реконструкция қилиб беришга бел боғлашган.\nKun.uz ваъда қилинган бу хайрли ишлар амалга ошишидан умидвор. Биз бу жараённи кузатиб борамиз, сизни эса Планетарий бўйлаб саёҳатга таклиф қиламиз.


ОАВ: Мьянма ҳукумати Рокҳайн штатига БМТ гуманитар ёрдамини тўсиб қўйди\n12:45 / 04.09.2017\nМьянма ҳукумати БМТ инсонпарварлик ёрдамларини кўрсатувчи ташкилотларга Рокҳайн шимолидаги минглаб инсонларга гуманитар юкларни етказиб беришга тўсқинлик қилмоқда. Бу ҳақда Британиянинг Guardian газетаси ёзмоқда.\nМьянма ҳарбийлари ва хавфсизлик кучлари Рокҳайн штатида истиқомат қилувчи роҳингя мусулмонлари орасидаги жангариларга қарши амалиёт ўтказмоқда. Этник бенгаллар ҳисобланувчи роҳингялар Мьянмада ноқонуний муҳожирлар ҳисобланади. Уларнинг аксариятига Мьянма фуқаролиги тақдим этилмаган.\nБМТнинг Мьянмадаги қароргоҳи мувофиқлаштирувчисининг газетага маълум қилишича, гуманитар ёрдамларни етказиб бериш хавфсизлик билан боғлиқ вазиятнинг ёмонлиги ва ҳукуматнинг зиддиятли ҳудудларга сафарни чеклаши билан боғлиқдир. Идорага кўра, ҳукумат гуманитар ёрдамларни амалга оширишга рухсат бермаяпти.\n"БМТ гуманитар ёрдамлар етказишни имкон қадар тезроқ қайта бошлаш учун ҳукумат билан қалин алоқада", — дейишган ташкилот қароргоҳида. Қайд этилишича, штатнинг бошқа ҳудудларига ёрдамларни етказиб беришга йўл қўйилмоқда. ЮНИСЕФ, БМТ жамғармаси ва БМТ қочоқлар ишлари бўйича Олий комиссари бошқармаси вакиллари эса штатнинг шимолий ҳудудларида ҳеч қандай иш олиб бормаган. Ҳукумат, шунингдек, визалар тақдим этишни ортга суриш орқали халқаро ходимлар келишини рад этаяпти.\nГазетанинг ёзишича, 16 та йирик ноҳукумат инсонпарварлик ташкилотлари, жумладан Oxfam ва Save the Children ҳам ҳукуматнинг можароли ҳудудга гуманитар ташкилотлар киришини чеклаганини маълум қилди.\nБМТ Украина аҳолисига гуманитар ёрдам учун пул етишмаётганини маълум қилди\n09:54 / 21.04.2018


ИнтерФУТБОЛ :: Зўрсан-ку, Златан!\n«Милан» учун мавсум старти ҳайратланарли кечмоқда. 6 турда 5 ғалаба, 1 дуранг ва «А» серия пешқадамлиги. Аввалги турда «Рома» «россонерлар»нинг ғалабали сериясига барҳам берган бўлса (3:3), ўтган дам олиш кунлари Златан бошчилигидаги футболчилар меҳмонда «Удинезе»ни енгишди (2:1). Бу сафар ҳам Ибрагимович жамоаси жонига оро кирди.\n*** Биринчи бўлимда жарима майдончаси ичида яхши очилди, тўпни ўзида сақлаб туриб, шериги Кессиени ажойиб пас билан таъминлади. Ивуарлик футболчи эса чиройли гол урди.\n*** Ўйин охирида Ибрагимович яна катта саҳнага чиқди: рақиб ҳимоячиларидан илдамроқ ҳаракат қилган «қария» ғалаба голи муаллифига айланди.\n*** Ибра - «А» сериянинг энг яхши тўпурари бўлиб турибди: 6 турда 7та гол (Златан коронавирус ва жароҳатлар сабаб фақат тўртта ўйинда майдонга тушди). Эслатиб ўтамиз, бир ой аввал у 39 ёшга тўлганди.\n*** «Милан»га январда келган швед «А» серия доирасидаги 22та ўйинда жамоасининг 23та голида қатнашди (17тасини ўзи урди, 6тасига ассистентлик қилди).\n*** Златаннинг Италия чемпионатидаги сермаҳсул серияси 6та ўйинга етди. 1994 йилдан буён бундай кўрсаткични қайд этиш фақат икки футболчига насиб қилган. Мавсум-2000|2001да Андрей Шевченко ва 2012 йилда Ибранинг ўзи.\n*** Ибрагимович ҳам шахсий, ҳам клуб рекордини янгилаши мумкин.\nЗлатан «Удинезе» билан ўйиндан кейин камтарона фикр билдириб, шерикларини мақтади, чемпионлик ҳақида ўйлашга эрта эканлигини таъкидлади: «Чиройли гол урдим, аммо энг муҳими, ғалаба қозондик - бу гол уч очко масаласини ҳал қилди. Европадаги энг ёш таркиблардан бирига эгамиз, гарчи мен сабабли ўртача ёш кўрсаткичи бироз баландроқ бўлсада. Шерикларим ғалабага чанқоқлар - ҳам ўйинларда, ҳам машғулотларда. Улар сабаб ўзимни навқирон сезяпман. Ҳозирча ҳаммаси яхши давом этмоқда. Ҳар бир учрашув финалга тенг. Кўрамиз, мавсум охирида қайси ўринни эгаллар эканмиз».\nСтефано Пиоли эса Ибрагимович шаънига мақтовлар йўллашдан тўхтамаяпти: «Скудетто? Златан хоҳлаганини гапириши мумкин. У жамоамизнинг асосий футболчиси. Унинг иқтидори туфайли атрофидагилар ҳам ёрқин кўринишмоқда. Ўйиндан ўйинга олға интиляпмиз - қийинчиликларни енгиб ўтяпмиз. Бугунгидек мураккаб баҳслар туфайли ўсишга эришяпмиз». Шериклари ҳам Ибрагимович билан фахрланишади. Хусусан, Франк Кессие чемпион бўлиш учун Златаннинг ортидан эргашиш кераклигини айтди.\nРақобатчилар очко йўқотаётган паллада «Милан» ишончли тарзда уларни ортда қолдириши мумкин. Таркибида Златани бор жамоа бундан ҳам юқорисига қодир, албатта.


Ялпизли лимонад - Hidoyat.uz\nАсосий саҳифа Жамият Пазандалик Ялпизли лимонад\nЧоп этилди Dekabr 21, 2019 Ялпизли лимонадda fikr bildirishni o'chirish\nМасаллиқлар: 250 миллилитр сув, 125 грамм шакар, 4-5 дона ялпиз шохчаси, 2 дона апельсин, 1 дона лимон, 1 литр газли сув.\nШакарни кастрюлга соламиз ва сув қўшиб, қайнаб чиқишини кутамиз. 5 дақиқа давомида қайнагач, оловни ўчирамиз ва қиёмга ялпиз солиб, совутишга қўямиз. Лимон ва апельсин шарбатини эзиб, қиёмга (ялпизни олиб ташлагач) қўшамиз ва газланган сув билан аралаштирамиз. Таъбга кўра, муз бўлаклари, ялпиз ва цитрус мевалар билан ичиш мумкин.\nРайҳоннинг шифобахш хоссалари\nГули Шайх: “Ўзбекистонда тил курсларини ташкил этишимиздан мақсад – бизнес эмас!”